KETUA2 UMNO BAHAGIAN JANGAN SYOK SENDIRI DAN PERASAN LEBIH….

Tidak pernah berlaku dalam sejarah UMNO sebelum ini di mana mereka yang menjadi Ketua Bahagian begitu “merak”, syok sendiri dan perasan lebih, kecuali di era Najib Razak menjadi Presidennya.
Memang Ketua-Ketua Bahagian adalah pemimpin utama dalam UMNO. Daripada jawatan itulah, pelbagai peluang dan nikmat kehidupan boleh datang menjelma. Tetapi jawatan itu bukan segala-galanya.
Disebabkan begitu “merak”, syok sendiri dan perasan lebih itulah menjadikan akhirnya wujud komplot atau gerakan di kalangan Ketua-Ketua Bahagian untuk mencadangkan pemecatan atau penyingkiran pemimpin, khususnya Timbalan Presiden UMNO, Muhyiddin Yassin daripada parti itu.
Menurut apa yang dilaporkan dalam pelbagai media, perkara itu turut disahkan oleh beberapa Ketua Bahagian, cuma mereka mengatakan ia bukannya komplot, sebaliknya hanya persetujuan agar golongan yang ditakrifkan “gunting dalam lipatan” perlu diambil tindakan.
Ada yang melaporkan antara 140 hingga 154 daripada 191 Ketua Bahagian telah bersetuju mengenai tindakan itu yang dipercayai melibatkan “Kumpulan Tujuh” yang disebutkan sebelum ini oleh Setiausaha Agung UMNO, Tengku Adnan Tengku Mansor.
Lebih menarik, persetujuan itu pula bukannya dicapai dalam mesyuarat khas atau perjumpaan tertentu,  sebaliknya hanya melalui perbualan dalam aplikasi Telegram saja.
Tindakan yang dicadangkan dikatakan melibatkan pemecatan, penggantungan keahlian dan lain-lainnya tetapi majoritinya mahu Muhyiddin dipecat keahliannya kerana kritikan berterusan terhadap 1MDB, kepimpinan Najib serta bantahannya mengenai Sosma.
Tindakan keras lebih kuat tertumpu kepada Muhyiddin kerana mahu mengenepikannya daripada merasmikan Perhimpunan Agung Wanita, Pemuda dan Puteri serta berucap di acara penggulungan Perhimpunan Agung UMNO, Disember nanti.
Persetujuan Ketua-Ketua Bahagian itulah kononnya akan dipersembahkan kepada Najib Razak menjelang mesyuarat MT akan datang untuk dijadikan sandaran bahawa tindakan terhadap Muhyiddin itu turut mendapat sokongan majoriti  pemimpin  bahagian daripada seluruh negara.
Sebenarnya inilah yang peliknya dalam UMNO sekarang. Kuasa mengambil tindakan atau memecat seseorang bukannya terletak pada Ketua Bahagian, sebaliknya ia adalah hak MT UMNO. Hanya MT UMNO melalui sokongan dua pertiga yang boleh berbuat demikian.
Ketua Bahagian tidak perlu masuk campur dalam kerja MT. Kalau mahu apa-apa tindakan, biarlah MT memutuskannya, manakala suara Ketua Bahagian tidak perlu diambil kira sama sekali.
Bagi seseorang yang hanya menjadi Ketua Bahagian, untuk mengambil tindakan kepada ahli biasa di bahagian sendiri pun mereka tiada kuasa, apatah lagi untuk sibuk-sibuk mencadangkan pemecatan pemimpin yang berjawatan Timbalan Presiden UMNO.
Kuasa sedemikian hanya dimiliki oleh mereka yang menjadi Ahli MT UMNO saja. Ketua Bahagian tidak seharusnya syok sendiri dan belajar-belajarlah membeli “cermin besar”  untuk mencermin diri.
Najib juga, jika benar ingin menyingkirkan atau mengambil tindakan terhadap Muhyiddin dan “Kumpulan Tujuh” pemimpinnya yang sedang disiasat itu, beliau hanya perlu membawanya dalam mesyuarat MT serta memastikan sokongan dua pertiga memihak kepadanya. Itu saja.
Tidak perlu bersusah payah melibatkan Ketua Bahagian. Percubaan mendapatkan sokongan Ketua-Ketua Bahagian untuk tujuan itu, bukan saja sesuatu yang tidak betul dari segi aturan dan perjalanan parti, malah memperlekeh hak dan kuasa  MT mengenainya.
Dengan yang demikian, persetujuan kononnya melibatkan 140 atau 154 Ketua Bahagian yang digembar-gemburkan itu tidak lebih hanyalah “sampah sarap” yang perlu dikuis ke tepi atau dimasukkan terus ke dalam tong sampah saja.
Ia sama sekali tiada nilai untuk diambil kira atau dipertimbangkan. Tiada sesiapa, termasuk MT harus melayannya. Tugas Ketua Bahagian ialah mengukuhkan parti, menabur khidmat kepada masyarakat dan memastikan parti menang dalam pilihanraya.
Kalau mahu ambil bahagian dalam pemecatan atau sebagainya, jadilah ahli MT terlebih dahulu.  (SH 29/10/2015)

0

0

votes
Article Rating
Kongsikan artikel ini


DISOKONG 3 JUTA AHLI, PRESIDENNYA ADA WANG DERMA RM2,600 JUTA – KENAPA
TAKUT DENGAN 7 ORANG?

UMNO hampir pasti akan mengambil tindakan menggantung atau memecat keahlian Timbalan Presiden UMNO, Muhyiddin Yassin dalam mesyuarat MT yang akan datang ini.
Mesyuarat MT yang sepatutnya diadakan hari ini, 30 Oktober tetapi telah ditangguhkan ke tarikh lain, dipercayai untuk memberi ruang kepada petugas UMNO mengumpul segala bukti sebelum pertuduhan dilakukan.
Bersama beliau yang bakal menerima tindakan serupa ialah enam yang lain yang dikenali sebagai Kumpulan 7. Nama selebihnya yang disebut-sebut dalam kumpulan itu ialah Tun Mahathir Mohamad, Tengku Razaleigh Hamzah, Shafie Apdal, Ahmad Said, Aziz Sheikh Fadzir dan Hamidah Osman
Ada juga menyebut Aziz Sheikh Fadzir dan Hamidah Osman tidak termasuk dalam senarai itu, sebaliknya yang terlibat ialah Sanusi Junid dan Rafidah Aziz.
Kesemua mereka ini dikatakan akan diambil tindakan bukan saja kerana serangan berterusan kepada Najib berkaitan 1MDB dan derma RM2,600 juta, tetapi juga kerana penentangan terbuka berkaitan Sosma, baru-baru ini.
Di antara ketujuh-tujuh itu, yang paling mendesak bagi UMNO untuk diambil tindakan ialah Muhyiddin Yassin yang mana tujuan terselindungnya ialah untuk menghalang beliau daripada merasmikan Perhimpunan Agung Wanita, Pemuda dan Puteri serta berucap di acara penggulungan Perhimpunan Agung UMNO,  Disember nanti.
Kenyataan Tengku Adnan Tengku Mansor bahawa UMNO sudah letih dan penat dengan karenah mereka selama ini, membayangkan kebimbangan sekiranya Muhyiddin terus dibuka ruang untuk melancarkan serangan dan menimbulkan persoalan berkaitan 1MDB dan wang RM2,600 juta di pentas rasmi UMNO, ia ditakuti akan menyebabkan keyakinan ramai terhadap Najib kian terhakis.
Kenapa Najib dan UMNO terlalu takut dengan Kumpulan 7 ini?
Bukankah Najib selalu mendewa-dewakan bahawa tiga juta ahli UMNO menyokongnya? Jika ada tiga juta sokongan, kenapa takut dengan tujuh orang?
Lebih dari itu, bukankah Najib memiliki derma RM2,600 juta yang tidak pernah diterima oleh mana-mana Presiden UMNO sebelum itu?
Lalu, kenapa gentar dengan hanya tujuh orang yang tidak ada kuasa, tiada jawatan dan tidak juga memiliki apa-apa yang boleh ditawarkan untuk membeli sokongan?
Selain itu, dengan kawalan media, pengaruh, kuasa, jawatan dan lain-lain yang semuanya menyebelahi UMNO dan Najib, mengapa tidak mampu ditangkis hujah dan serangan daripada tujuh orang saja pun?
Lekeh sangatkah pimpinan UMNO yang ada sekarang ini?
Bukankah dalam era keterbukaan dan kecanggihan dalam banyak perkara dewasa ini, perbezaan pendapat dan pertentangan idea seharusnya diraikan dan bukannya dikebumikan?
Adakah semua ini menepati pepatah yang tak lapuk dek panas, tak lekang dek hujan – “berani kerana benar dan takut kerana salah?”
Atau semua yang sedang cuba dilakukan kepada Kumpulan 1 ini menepati sepertimana yang dikatakan oleh Tengku Razaleigh Hamzah semalam bahawa hanya pemimpin lemah yang suka memberi tekanan supaya orang lain mengikut telunjuk mereka.
Dalam masa yang sama, Tengku Razaleigh juga berkata, untuk menjadi parti yang kukuh, UMNO perlu bertoleransi dengan pandangan yang berbeza.
Kita semua perlu semua orang bagi mengukuhkan parti. Kita perlu bertoleransi dengan mereka yang berbeza pandangan. Itu cara UMNO mendapat kekuatan, kata Ahli Parlimen Gua Musang itu lagi.
Sebagai kesimpulan mudah, apakah yang menyebabkan Najib tiada keberanian menjunjung pepatah “berani kerana benar dan takut kerana salah” itu?
Adakah ia disebabkan oleh 1MDB dan wang RM2,600 juta?
Apa  pula yang menyebabkan Najib semakin lemah dan ingin menekan semua yang berbeza pandangan dengannya sedangkan ketika dipilih untuk menggantikan Tun Abdullah Badawi pada 2009 dulu, ramai yang menyukainya?
Adakah ia juga disebabkan bahana 1MDB dan wang RM2,600 juta?
Siapa yang menyebabkan wujudnya 1MDB dan siapa penerima RM2,600 juta?
Lalu, apakah sebenarnya pilihan terbaik  untuk menyelamatkan negara ini – ketepikan Najib atau pecat Kumpulan 7? (SH 30/10/2015)

0

0

votes
Article Rating
Kongsikan artikel ini


EHEM…EHEM….

Berita pertama
 – Pada 28 Oktober lalu, Menteri Pelancongan dan Kebudayaan, Nazri Aziz berkata, beliau akan memastikan Zahid Hamidi menjadi Perdana Menteri sekiranya Najib Razak berundur daripada jawatan itu.
“Kalau Najib turun, maka sudah tentulah akan berlaku perebutan siapa yang akan menjadi Perdana Menteri.
“Tetapi saya penyokong Zahid Hamidi. Beliau Timbalan Perdana Menteri, beliau juga akan menjadi Perdana Menteri,” katanya yang juga Ahli Parlimen Padang Rengas, Perak.
Berita kedua
 – hari ini pula, 30 Oktober, Nazri Aziz berkata, Timbalan Presiden UMNO, Muhyiddin Yassin harus dibiarkan kekal dengan jawatannya sehingga pemilihan yang akan datang.
“Biarlah dia berkhidmat sehingga penggalnya berakhir. Kemudian, saya akan minta Zahid Hamidi  (Naib Presiden UMNO dan Ahli Parlimen Bagan Datoh, Perak) untuk melawannya. Saya pasti Muhyiddin akan kalah,” kata Nazri lagi.
Ehhh…Tiba-tiba saja Nazri menjadi begitu prihatin dan ambil berat tentang masa depan politik Zahid berbanding Najib?
Ehem…ehem….(SH 30/10/2015)

0

0

votes
Article Rating
Kongsikan artikel ini


KABINET YANG BUAT KEPUTUSAN, KENAPA UCAP TERIMA KASIH KEPADA NAJIB SAJA?

Berita ini tidaklah penting sangat sebab saya bukanlah penghisap vape atau rokok elektronik dan bukan saja penagih rokok. Kawan-kawan saya juga tiada kaitan dengannya, maka sama ada vape mahu diharamkan atau tidak, relatifnya memberi kesan kepada saya adalah minima saja.
Tetapi apabila Menteri Kemajuan Luar Bandar dan Wilayah, Ismail Sabri mengucapkan terima kasih kepada Najib Razak kerana kabinet membuat keputusan tidak mengharamkan vape, saya mulai tersentak dan keliru?
Hati mulai terdetik, macam ada masalah kejiwaan dengan menteri berkenaan?
Bukan soal vape yang tidak diharamkan atau kaitannya dengan anak-anak muda yang menjadi persoalan, tetapi kenapa perlu mengucapkan terima kasih kepada Najib berkaitan keputusan itu?
Kenapa perlu diucapkan terima kasih kepada Najib sedangkan yang bersetuju ialah ahli-ahli kabinet yang berjumlah hampir 40 orang ramainya?
Apakah ini bermakna kalau Najib bersetuju, maka semua menteri kabinet kena bersetuju?
Atau kiranya Najib bersetuju, maka menteri-menteri tidak boleh mengatakan tidak setuju atau jika Najib tidak setuju, semua menteri juga harus tidak setuju dan tidak boleh sama sekali untuk bersetuju?
Adakah barangkali ucapan terima kasih itu sekadar bertujuan mengampu dan membodek Perdana Menteri saja?
Tetapi untuk apa pula Najib perlu dibodek dan diampu dengan keputusan itu?
Timbalan Perdana Menteri dan Menteri-Menteri yang turut bersetuju dengan keputusan itu, langsung tidak ada nilaikah persetujuan mereka?
Apakah bodekan terhadap Najib itu ada kaitan dengan cita-cita Ismail Sabri yang sedang mencari laluan untuk meningkat lebih tinggi dalam kariernya?
Selain itu, kenapa Ismail Sabri yang menjaga Kementerian Kemajuan Luar Bandar dan Wilayah begitu pantas menulis di Facebooknya berkenaan perkara itu?
Bukankah Menteri Kesihatan, S Subramanian yang lebih sesuai mengumumkannya?
Kalau vape mahu dikatakan melibatkan anak-anak muda pula, bukankah ia lebih berkaitan dengan Menteri Belia dan Sukan, Khairy Jamaluddin?
Apa kaitan vape dengan Kementerian Kemajuan Luar Bandar dan Wilayah?
Atau ini merupakan petanda bahawa rindu rakyat Malaysia kerana ketiadaan Hasan Malek dalam kabinet sudah boleh dilepaskan kepada menteri yang seorang ini? (SH 31/10/2015)

0

0

votes
Article Rating
Kongsikan artikel ini


SEMBILAN SOALAN UNTUK TUKANG GANTUNG, TUKANG PANCUNG

Di ketika desas-desus makin bertiup kencang mengenai kemungkinan tujuh pemimpin dan bekas pemimpinnya yang lantang mengkritik Najib Razak berhubung 1MDB dan derma RM2,600 juta akan diambil tindakan dalam mesyuarat MT akan datang, UMNO Bahagian Semporna, Sabah tampil melontarkan sembilan persoalan kepada pucuk pimpinan parti itu.
Bahagian Semporna  diketuai oleh Mohd Shafie Apdal yang merupakan salah seorang daripada tujuh pemimpin terbabit yang kini hanya menunggu masa menerima hukuman daripada “tukang gantung”, “tukang pancung” dan “tukang pecat”  daripada UMNO.
Sembilan soalan itu ialah:-
1 – Adakah bersuara demi kepentingan rakyat kini bukan lagi keutamaan kepada parti?
2 – Adakah syarikat 1MDB menjadi institusi yang lebih penting, berkuasa dan lebih besar pengaruhnya berbanding UMNO?
3 – Adakah 1MDB ini milik UMNO?
4 – Adakah dengan menyokong 1MDB ini dapat menguatkan lagi parti UMNO?
5 – Adakah melalui penyingkiran, penggantungan dan pemecatan pemimpin serta bekas pemimpin UMNO, dapat mengembalikan keyakinan rakyat terhadap parti?
6 – Adakah pemimpin serta Setiausaha Agung UMNO sedar majoriti ahli parti dan rakyat percaya bahawa pemimpin yang kononnya dikhabarkan sedang dipantau itu menyuarakan sesuatu isu yang sememangnya dekat dengan hati rakyat?
7 – Kuat sangatkah UMNO pada hari ini sehingga pemimpin atasan seolah-olah  lupa bahawa asas perjuangan UMNO adalah untuk kepentingan rakyat dan bukan kepentingan pemimpin?
8 – Adakah desakan untuk mengambil tindakan terhadap pihak yang melakukan kesalahan dan penyelewengan itu  sebenarnya selari dengan kenyataan Najib sendiri sebagai Presiden UMNO?
9 – Dalam konteks Sabah pula, apakah mesej yang ingin disampaikan kepada rakyat negeri itu jika Mohd Shafie Apdal disingkirkan kerana menyatakan kebimbangan terhadap parti?
Siapakah “tukang gantung”, “tukang pancung” dan “tukang pecat” yang boleh dan mampu menjawab sembilan soalan ini dengan jujur dan ikhlas?
Najib? Zahid Hamidi? Tengku Adnan? (SH 31/10/2015)

0

0

votes
Article Rating
Kongsikan artikel ini


KAH, KAH, KAH…KESIANNYA DENGAN PAS SEKARANG INI!!

Tidak dinafikan Pas dibawah kepimpinan Hadi Awang makin melalut dan mengarut sejak kebelakangan ini. Apa perjuangan mereka pun tidak diketahui lagi, tidak lebih macam orang yang memandu kereta tanpa tujuan tetapi sekadar mahu menghabiskan minyak dalam tangki saja.
Setelah sebahagian ahli dan pimpinannya menubuhkan Amanah, sikap beliau semakin sukar difahami. Tidak tahu sama ada beliau mahu menjadikan Pas kekal sebagai parti politik atau sekadar pertubuhan kebajikan dan dakwah saja.
Mari kita baca antara kenyataan terbaru Presiden Pas itu sebagaimana yang disiarkan di media arus perdana hari ini:-
– Pas sedia menasihati BN dalam hal seperti 1MDB, cukai GST, perumahan serta kejatuhan nilai ringgit.
– Kita nak tolong selesaikan masalah, kita bukan nak rebut kuasa. Yang penting kita nak ubah pemerintahan kepada lebih baik berasaskan tuntutan Islam.
– Kesediaan itu tertakluk kepada syarat agar UMNO mengubah pemerintahannya selaras dengan Islam.
– Mengumumkan satu pertemuan dengan Perdana Menteri, Najib Razak akan berlangsung tidak lama lagi.
Kah, kah, kah…mari kita ketawa dulu dengan hasrat Haji Hadi untuk membawa Pas menasihati BN berkaitan 1MDB, GST, perumahan dan kejatuhan nilai ringgit.
Apa pengalaman Pas dan siapa pakar-pakar ekonomi dalam parti itu? Apa rekod mereka sebelum ini dalam hal-hal perniagaan dan ekonomi yang rumit itu?
Bukankah golongan profesional, pakar ekonomi dan aktivis daripada parti itu majoritinya sudah meninggalkan Pas dan menyertai Amanah sekarang ini?
Adakah Hadi Awang sendiri, Tuan Ibrahim, tiga Naib Presidennya, Nasharuddin Tantawi,  Nik Abduh  dan lain-lainnya yang mahu disandarkan harapan menasihati BN berkenaan 1MDB dan kejatuhan ringgit?
Pernahkah kita mendengar Haji Hadi dan lain-lain pimpinan utama Pas memberi pandangan bernas berkaitan perkara yang disebutkan itu sebelum ini, sama ada dalam Parlimen, melalui kenyataan media dan sebagainya?
Hujah Pas dalam memberi nasihat itu sehingga mengatakan tidak ingin merebut kuasa daripada BN dengan syarat UMNO mengubah pemerintahahnya selaras dengan Islam, tidak lebih umpama “burung pungguk rindukan bulan”  semata-mata.
Sebagaimana burung pungguk tidak mungkin dapat menyentuh bulan sampai bila-bila, maka mengharapkan UMNO mengubah dasarnya sebagaimana yang diidam-idamkan oleh Pas juga mustahil kesampaian sehingga hari kiamat sekali pun.
UMNO akan terus kekal dengan dasar kebangsaannya seperti yang ada sekarang. Jika Pas ingin berbaik-baik dan teringin sangat bersamanya, UMNO mustahil mahu mengubah identitinya, tetapi Paslah yang perlu menyesuaikan dirinya.
Hakikatnya, UMNO lebih besar dan kuat daripada Pas…gilalah jika orang besar dan kuat tunduk kepada orang kecil.
Hadi Awang juga berterus-terang bahawa satu pertemuan dengan Najib yang pernah memiliki wang derma sebanyak RM2,600 juta akan diadakan tidak lama lagi.
Sekali lagi….kah, kah, kah…
Yang nyata, dengan kenyataan Hadi Awang ini, ahli dan penyokong Pas di kampung-kampung, bahkan selama ini sangggup menderma wang untuk perjuangan menegakkan Islam, bolehlah beransur-ansur meninggalkan parti itu kerana Pas sebenarnya tidak ingin pun kepada kuasa sedangkan suatu ketika dahulu ghairah mengatakan dengan kuasa dalam tanganlah, maka Islam dapat ditegakkan.
Pas hari ini sebaliknya tidak lagi inginkan kuasa, mereka hanya mahu jadi penasihat kepada BN semata-mata. Maka, ahli dan penyokong Pas, jika ingin berjuang serta terlibat dalam politik, lebih baik sertai parti lain mulai sekarang. Jika tidak, duduk saja di surau serta masjid, lupakanlah untuk mengharapkan pahala dan syurga melalui Pas.
Pas dibawah kepimpinan Hadi Awang nampaknya lebih sanggup “mati dalam angan-angan” kerana yang dikejar mereka bukanlah Islam melalui perjuangan sendiri, tetapi lebih mengharapkan UMNO menukar dasar pejuangannya, walaupun menyedari ia umpama mengharapkan burung pungguk dapat menyentuh bulan yang nun jauh di angkasa. (SH 01/11/2015).

0

0

votes
Article Rating
Kongsikan artikel ini


NASIHAT RAJA2 TAK PUN TAK DIPEDULI DAN ANTARA PAS DENGAN APCO, SIAPA
AGAKNYA PILIHAN UMNO?

Berikutan kenyataan Presiden Pas, Hadi Awang yang menyatakan parti itu tidak ingin merebut kuasa, sebaliknya hanya mahu menasihati BN menjadi pemerintah yang lebih baik, khususnya berkaitan 1MDB, cukai GST, perumahan dan kejatuhan nilai ringgit, pelbagai reaksi boleh lantas kedengaran.
Rata-rata bukan saja tidak percaya Pas berkemampuan berbuat demikian, malah lebih tidak percaya UMNO dan BN mahu mendengar nasihat daripada parti itu.
Dalam masa yang sama, belum kedengaran lagi reaksi positif daripada pemimpin utama UMNO dan kerajaan berhubung tawaran Pas untuk memberikan nasihat itu dan ini menandakan seolah-olah ia tidak  penting untuk diberi pertimbangan.
Dalam sekian banyak reaksi dan pandangan itu, apa yang dilontarkan oleh Raja Kamarul Baharin Shah, Ahli Parlimen Kuala Terengganu, paling munasabah untuk difikirkan bersama.
Beliau yang kini sudah menyertai Amanah, sama sekali tidak yakin kerajaan BN akan mendengar nasihat Pas kerana nasihat daripada Majlis Raja-Raja yang mahu masalah 1MDB diselesaikan segera pun tidak diendahkan sehingga sekarang.
“Majlis Raja-Raja mengeluarkan kenyataan rasmi bulan lepas tentang perlunya sesuatu tindakan diambil kerajaan dalam menangani masalah besar ekonomi dan keyakinan rakyat terhadap kerajaan berkaitan 1MDB.
“Sehingga ini tiada apa-apa kenyataan dan tindakan daripada kerajaan. Apakah Pas merasakan pengaruh mereka ada lebih besar berbanding Majlis Raja-Raja terhadap kerajaan?” soal beliau.
Harus diakui, dalam situasi politik semasa, memang UMNO berharap dapat mengikat Pas untuk kepentingannya mengekalkan kuasa. Tetapi UMNO hanya mahu mempergunakan Pas saja, bukan ingin mendengar apa-apa nasihat daripadanya.
Jika Pas berharap dengan berbaik itu dapat menjadikannya berperanan sebagai penasihat kepada UMNO dan kerajaan, lupakan sajalah.
Selain itu, bukan menjadi rahsia lagi bahawa penasihat utama kerajaan ialah Apco yang dilantik dan dibayar lumayan oleh kerajaan sebaik Najib mengambil alih teraju kerajaan pada 2009.
Agak-agak antara Pas dengan Apco, kiranya diberi pilihan, siapa yang menjadi pilihan Najib untuk menasihati kerajaan yang dipimpinnya? (SH 01/11/2015)

0

0

votes
Article Rating
Kongsikan artikel ini


DEBAT APA NAMANYA JIKA TIADA SOAL JAWAB DAN TANPA PENONTON?

Ketika debat antara Ahli Parlimen Petaling Jaya Utara, Tony Pua dengan Presiden dan Pengarah Eksekutif Kumpulan 1MDB, Arul Kanda Kandasamy berkaitan syarikat sarat hutang itu hampir menjadi kenyataan, semua pihak seharusnya lebih memberi sokongan agar ianya benar-benar menjadi realiti akhirnya.
Tetapi tindakan Menteri Komunikasi dan Multimedia, Salleh Said Keruak yang meletakkan syarat tertentu mengenai debat itu tidak lebih seperti suatu percubaan untuk mengelakkannya daripada menjadi kenyataan saja layaknya.
Daripada peranan beliau sepatutnya hanya memastikan RTM bersedia menyiarkannya secara langsung melalui televisyen saja, kini Salleh turut menyatakan debat itu akan diadakan tanpa soal jawab serta tanpa penonton.
Katanya, kedua-dua belah pihak hanya dibenarkan membentangkan hujah dan fakta berkaitan 1MDB semasa sessi debat diadakan, tetapi tiada soal jawab dibenarkan.
Salleh yang dilantik sebagai menteri kerana gigih mempertahankan Najib daripada serangan Tun Mahathir juga berkata, tiada penonton akan dijemput semasa debat, sebaliknya akan diadakan di sebuah studio tertutup, bagi menjamin suasana kondusif dalam membincangkan isu yang diperdebatkan.
Kenapa mesti tiada soal jawab dan tanpa penonton?
Seharusnya selepas sessi pertama di mana Tony dan Arul perlu membentangkan hujah masing-masing berkaitan 1MDB, ia mesti diikuti dengan sessi kedua atau seterusnya yang memerlukan mereka menjawab pertanyaan dan kemusykilan masing-masing.
Ini kerana berdasarkan pembentangan fakta yang dibuat oleh kedua-dua belah pihak, sudah tentu ada persoalan berbangkit atau susulan yang perlu ditanyakan serta memerlukan jawapan.
Namun, jika hanya diberi ruang membentangkan fakta dan tiada soal jawab, apakah maknanya debat itu diadakan? Lebih tidak bermakna untuk ianya disiarkan secara langsung?
Lagi pun, ini bukanlah debat budak-budak sekolah yang perlu takut dengan sessi soal jawab, sebaliknya ia adalah melibatkan orang dewasa, dikenali ramai dan ada nama dalam masyarakat.
Biarkanlah mereka berhujah dan bersoal jawab sebebas-bebasnya untuk rakyat yang menontonya membuat penilaian.
Mencadangkan debat Tony dengan Arul hanya di sebuah studio kosong tanpa penonton tetapi disiarkan secara langsung melalui televisyen juga kelihatan pelik jadinya.
Namanya pun debat, maka ia mestilah ada penonton dan tepuk sorak hadirin memeriahkannya, lebih-lebih lagi jika disiarkan secara langsung.
Jika sekadar mahu diadakan tanpa penonton, maka lebih lebih baik ia tidak dibuat secara langsung dan bukan juga dinamakan sebagai debat.
Tanpa penonton, ia bukan debat namanya dan kenapa Salleh begitu bimbang dengan kehadiran penonton?
Selain kehadiran penonton boleh dibuat secara selektif dengan hanya melibatkan kumpulan berkualiti yang tertentu yang dipersetujui bersama antara kedua-belah pendebat, debat juga boleh dibuat hanya dengan dihadiri oleh Ahli-Ahli Parlimen serta Ahli Dewan Negara saja.
Sebagai kelompok pembuat dasar, menggubal serta meluluskan undang-undang negara, tentu saja kehadiran Ahli Parlimen dan Ahli Dewan Negara dalam debat yang melibatkan kemelut 1MDB itu begitu bermanfaat buat mereka.
Walaupun debat ini bukan untuk mencari pemenang, tetapi lebih bertujuan kepada pencerahan, mengadakannya tanpa soal jawab dan di studio kosong tetap tidak memberi makna apa-apa. (SH 02/11/2015).

0

0

votes
Article Rating
Kongsikan artikel ini


DRAMA MENJELANG HARI SELASA

Drama muncul lagi. Hampir tiap kali tibanya hari Selasa, selalu saja muncul drama baru berkaitan saman Perdana Menteri, Najib Razak terhadap akhbar perniagaan terkemuka Amerika Syarikat, The Wall Street Journal (WSJ) yang digembar-gemburkan sebelumi ini.
Setelah beberapa drama berjaya dipentaskan sehingga berpuluh-puluh hari Selasa telah berlalu, namun saman tidak juga menjadi kenyataan sebagaimana yang dijanjikan, sebaliknya wang RM2,600 juta yang didedahkan WSJ itu pula yang makin kuat dipertahankan, kini muncul satu lagi drama baru mengenainya.
Peguam Najib hari ini pula berkata, saman terhadap WSJ itu mungkin tidak difailkan di Amerika Syarikat atas alasan Perdana Menteri tidak begitu dikenali di sana.
Faktor tidak dikenali itu menjadi pertimbangan baru kerana kononnya jika menang pun, jumlah pampasan yang diterima Najib nanti hanyalah kecil saja.
Keadilan adalah satu perkara, tetapi ganti rugi juga penting, kata peguam Najib dengan memberi contoh seorang ahli perniagaan United Kingdom yang menang saman di Amerika Syarikat tetapi hanya menerima jumlah pampasan yang kecil jumlahnya.
Peguam Najib turut memberi contoh kononnya Anwar Ibrahim dan Lim Guan Eng juga mengemukakan saman bukan saja untuk mencari keadilan, tetapi juga untuk mendapatkan pampasan.
Hahaha…semalam ketawa kepada Hadi Awang yang mahu menjadi penasihat BN, hari ini terpaksa ketawa untuk Najib dan peguamnya pula.
Satu demi satu drama lucu berjaya mereka pentaskan mereka untuk hiburan rakyat negara ini. Benarkah Najib tidak begitu dikenali sedangkan beliau paling kerap melawat Amerika Syarikat, dapat bermain golf dengan Obama serta mungkin paling banyak menjadi sebutan medianya atas pelbagai sebab?
Dan bila pula Anwar dan Guan Eng mengemukakan saman semata-mata kerana wang pampasan?
Bukankah dulu Najib ada mengatakan saman akan dikemukakan terhadap WSJ adalah bertujan untuk membersihkan namanya yang kononnya telah difitnah oleh akhbar perniagaan itu?
Apa hal nak fikir besar atau kecil gantiruginya pula sekarang ini?
Apakah Najib seorang Perdana Menteri yang tidak berduit sehingga begitu mengharapkan laba pampasan yang besar apabila mengemukakan saman terhadap WSJ?
Bukankah derma besar RM2,600 juta sudah ada?
Sebelum bercakap soal gantirugi pula, apakah peguam Najib benar-benar yakin mereka boleh menang apabila menyaman akhbar tersebut berkaitan pendedahan wang RM2,600 juta yang masuk ke akaun peribadinya?
Dalam masa yang sama, peguam Najib juga memberi alasan mengenai kesukaran untuk mengemukakan saman terhadap WSJ di Malaysia kerana bimbang akhbar itu menggunakan perlindungan Akta Speech yang menjadikan keputusan mahkamah itu tidak boleh dikuatkuasakan di Amerika Syarikat.
Makna mudahnya, semuanya belum pasti lagi sama ada Najib mahu meneruskan saman itu atau sebaliknya.  Sebabnya, kalau nak saman di Amerika Syarikat, takut jumlah pampasannya ciput manakala jika di Malaysia pula, bimbang dengan Akta Speech.
Lalu,  drama dan alasan sentiasa direka untuk melengahkan masa sambil membuatkan rakyat secara perlahan-lahan terhasut dan  percaya dengannya, lalu bersetuju bahawa saman itu tidak perlu diteruskan.
Sebenarnya itulah tujuannya drama menjelang hari Selasa ini dipentaskan.
Maka, bukankah lebih mudah jika Najib dan peguamnya berterus-terang saja bahawa saman itu tidak jadi difailkan sama ada di Amerika Syarikat mahupun di Malaysia? Mahu disaman apa lagi kerana dakwaan berkaitan wang itu bukan saja sudah diakui, bahkan sudah ramai yang bangga dapat turut menerimanya.
Tidak perlu terus menerus mementaskan drama demi drama kerana “makcik Felda “dan “pakcik kedai kopi di kampung” sebenarnya sudah ramai yang menggunakan telefon pintar sekarang ini. Mereka sudah faham segala-galanya.
Cukup-cukuplah. (SH 02/11/2015)

0

0

votes
Article Rating
Kongsikan artikel ini


DARIPADA TONY PUA MENGALAH, LEBIH BAIK PANDIKAR AMIN YANG LETAK JAWATAN

Drama juga. Ingatkan dalam kes saman Najib Razak terhadap akhbar The Wall Street Journal atau WSJ saja yang penuh dengan drama, rupa-rupanya dalam debat antara Tony Pua dengan Arul Kanda Kandasamy mengenai kemelut 1MDB juga penuh dengan lakonan dan babak-babaknya.
Jika drama dalam saman Najib terhadap WSJ ialah untuk mencari helah bagaimana supaya akhirnya tiada tindakan undang-undang  boleh diterima dan dihalalkan begitu saja, dalam debat pula ia lebih bertujuan untuk mengelakkannya daripada menjadi kenyataan.
Hakikatnya, debat antara Tony Pua dengan Arul bermula apabila Presiden 1MDB itu seolah-olah ingin menjadi politikus dan menjawab bagaikan orang politik setiap pertanyaan dan kemusykilan yang menjadi bualan umum sejak akhir-akhir ini.
Lihat saja bagaimana kebelakangan ini jawapan Arul dan 1MDB, bukan saja tentang apa yang didedahkan oleh Tony Pua atas kapasitinya sebagai Ahli Parlimen, malah banyak tulisan atau kenyaaan bekas Perdana Menteri, Tun Mahathir Mohamad juga mendapat reaksi bercorak politik daripadanya.
Lantaran itulah Tony Pua mencabar Arul berdebat. Ini kerana Arul sendiri yang nampaknya tidak bersabar untuk menunggu memberi keterangan kepada Jawatankuasa Kira-Kira Awam Negara atau PAC, sebaliknya turut membalas atau membidas kenyataan yang dibuat oleh orang-orang politik.
Bukanlah dulu kerajaan telah menetapkan sebarang kemusykilan mengenai 1MDB hanya boleh dijawab oleh Menteri Kewangan Kedua, Husni Hanadzlah saja?
Tetapi kenapa Husni lebih banyak berdiam dan menyembunyikan diri? Dalam masa yang sama, mengapa pula Arul cuba menjadi orang politik dengan lebih banyak bercakap berbanding Husni yang diberi mandat oleh kerajaan?
Maka, debat antara Tony dengan Arul itu memang tidak dapat dielakkan kerana Arul sendiri yang memilih seolah-olah untuk menjadi seorang politikus berbanding menguruskan syarikat. Selainnya, debat tidak dinafikan mungkin dapat memberi pencerahan kepada rakyat membuat penilaian mengenai 1MDB yang sudah menjadi topik perbualan di seluruh dunia.
Bagaimanapun agak malang, apabila debat itu hampir menjadi kenyataan dengan RTM sudah sedia untuk menyiarkannya secara langsung pada Jumaat ini, malah beberapa pemimpin seperti Ahmad Zahid Hamidi, Hishammuddin Hussein, Shafie Apdal dan yang lain-lain juga memberi reaksi positif mengenainya, tiba-tiba Speaker Parlimen Pandikar Amin Haji Mulia pula masuk campur dengan lakonan barunya.
Beliau  mengugut untuk meletakkan jawatannya jika debat itu berlangsung juga, kecuali kiranya Tony Pua berundur terlebih dahulu sebagai anggota PAC. Pandikar juga mengatakan Arul tidak boleh lagi menjadi saksi PAC jika memilih untuk menyertai debat itu.
Wow…wow…hebat sekali drama kali ini.
Walaupun DAP nampaknya sedia mengalah dengan mula memikirkan untuk mencari pengganti yang lain bagi debat itu kerana lebih mahukan Tony Pua kekal dalam PAC, sebenarnya ini adalah sebuah lagi drama yang dirancang untuk mengelakkan debat itu daripada menjadi kenyataan. Sebab itu Tony Pua dan Arul mula sama-sama ditekan.
Kerajaan secara umumnya tidak mahu lagi kelihatan pengecut atau penakut  apabila menolak debat secara terbuka kerana sebelum ini Najib turut menolak cabaran debat oleh Anwar Ibrahim dan kemudian menghilangkan diri dalam program “Nothing To Hide”  yang sepatutnya mempertemukan beliau dengan Tun Mahathir Mohamad, juga berkaitan 1MDB.
Untuk menunjukkan berani, walaupun bersetuju dengan debat Tony Pua dengan Arul pada awalnya, tetapi berbagai-bagai syarat ditetapkan. Semalam Salleh Said Keruak mengatakan debat itu boleh disiarkan secara langsung tetapi tiada sessi soal jawab dan akan diadakan di studio kosong tanpa kehadiran penonton.
Lawaklah dol…bak kata seorang pengomen dalam blog ini pagi tadi, debat budak sekolah pun ada penonton!!
Kali ini Speaker Parlimen pula mengugut mahu meletakkan jawatan, kecuali jika Tony Pua berundur daripada PAC terlebih dahulu. Hakikatnya tujuan besar kerajaan ialah untuk menekan Tony Pua agar beliau akhirnya terpaksa membuat pilihan yang sukar iaitu sama ada mahu berdebat atau kekal dalam PAC atau lebih baik jika membatalkan terus debat itu.
Jika Tony Pua terus mahu berdebat, beliau akan digembar-gemburkan tidak relevan lagi menganggotai PAC, manakala jika lebih mementingkan kedudukan dalam PAC dan menyerahkan orang lain mengambil alih tempatnya berdebat dengan Arul pula, ia sudah boleh dianggap kemenangan awal kepada kerajaan, Arul dan 1MDB kerana berjaya mengelakkan Tony Pua daripada mengambil bahagian.
Dalam hal ini, yang terbaik ialah Tony Pua mesti berkeras untuk terus berdebat dengan Arul dan dalam masa yang sama juga mengekalkannya kedudukannya dalam PAC. Tiada yang salahnya beliau terlibat dalam kedua-duanya iaitu debat dan PAC kerana Arul juga akan mengadap PAC untuk memberi keterangan selepas ini.
Tetapi kini Arul seperti cuba diselamatkan daripada memberi keterangan dengan PAC jika terlibat dengan debat bersama Tony Pua. Pandikar menyatakan, Presiden 1MDB itu boleh berdebat tetapi tidak boleh lagi menjadi saksi PAC, manakala jika mahu terus menjadi saksi, mesti mengelakkan debat.
Bukahkan semua ini drama belaka!
Debat 1MDB itu hanya menarik jika ianya antara Tony Pua dengan Arul saja, tetapi akan hilang seri dan kemeriahannya jika digantikan dengan orang lain. Oleh itu, kedua-dua mereka mesti dibenarkan terlibat tanpa sebarang syarat.
Jika Pandikar Amin mahu dan terpaksa meletakkan jawatannya, biarkan saja beliau yang berundur. Kepada rakyat, debat antara Tony Pua dengan Arul jauh lebih penting daripada mempertahankan kedudukan Pandikar sebagai Speaker.
Lagi pun Pandikar sudah lama mahu berundur, malah sudah menyerahkan surat perletakan jawatannya sebelum ini kepada Najib serta turut mengadu “kebosanan” dengan Tun Mahathir.
Lalu, berundur dan letak jawatanlah sekarang!! Tetapi biarlah Tony Pua dan Arul berdebat dengan bebas.
Daripada Tony Pua  atau Arul yang mengalah, jauh lebih baik Pandikar yang meletakkan jawatannya. (SH
03/11/205
)

0

0

votes
Article Rating
Kongsikan artikel ini


MENGAKU SAJALAH TAKUT BERDEBAT, HABIS CERITA!!

Debat antara Tony Pua dengan Arul Kanda Kandasamy secara umumnya telah pun dipersetujui oleh kedua-dua tuan punya badan dan mengikut logik akal, tiada apa-apa lagi yang sepatutnya boleh menghalang debat itu daripada menjadi kenyataan.
Tetapi nampaknya, UMNO dan kerajaan mulai menggelupur kebimbangan dengan debat itu dan mulai cuba melakukan pelbagai usaha untuk menghalangnya dengan menjadikan Tony Pua sebagai sasarannya.
Hahahaha….Mari kita ketawa dengan sikap penakut dan pengecut UMNO dan kerajaan itu. Buat malu dengan makcik Felda sajalah….
Hari ini saja banyak drama telah dipentaskan yang menggambarkan ketakutan itu. Walaupun cuba menyembunyikannya, jawapan yang tepat ialah TAKUT DENGAN KEBENARAN.
Drama 1 –
 Speaker Parlimen,  Pandikar Amin Haji Mulia mengancam untuk meletakkan jawatan jika debat itu diadakan, kecuali jika Tony Pua meletakkan jawatan sebagai anggota PAC.
Beliau juga mengatakan jika Arul Kanda menyertai debat itu, beliau tidak boleh lagi menjadi saksi dalam siasatan oleh PAC. Kenapa main ugut-ugut orang lain kalau nak letak jawatan? Dulu ugut nak letak jawatan sebab tiada kemudahan tandas, sekarang Tony Pua dan Arul pula umpannya?
Drama 2 –
Suara ugutan Pandikar itu kemudian disambut oleh Pengerusi PAC yang baru Hasan Ariffin, dengan mengatakan Tony Pua seharusnya tidak boleh bercakap mengenai 1MDB di luar Parlimen dan sebagainya selagi menganggotai PAC.
Kita mendengar keputusan Speaker tadi. Saya selaku pengerusi jawatankuasa di bawah Parlimen patuh kepada arahan itu. Ini bermakna Tony Pua tidak boleh bercakap tentang 1MDB di luar dan sebagainya, jelas beliau.
Drama 3 –
Selepas itu, Shahrir Samad yang pernah menjadi Pengerusi PAC pula mengeluarkan kenyataan bahawa Tony Pua bakal berdepan tindakan Parlimen jika membocorkan maklumat diperolehinya dalam prosiding jawatankuasa itu ketika berdebat dengan Arul nanti.
Katanya, sekiranya debat itu berlangsung, Tony Pua dikhuatiri sama ada secara sengaja atau tidak membocorkan maklumat yang diperolehinya dan mungkin memberi kesan kepada jawatankuasa itu.
Sehubungan itu, tegasnya, jika Tony Pua mengambil bahagian dalam debat itu, beliau berdepan dengan keadaan di mana satu usul boleh dibuat terhadapnya kerana menghina Parlimen.
Drama 4 –
Seorang lagi pemimpin UMNO iaitu Annuar Musa juga tampil dengan melabelkan Tony Pua sebagai tidak mempunyai “T” yang bermaksud “tidak bertelur”  jika tidak berani meletak jawatan sebagai anggota PAC untuk berdebat dengan Arul.
Kata beliau, jika benar Tony Pua mempunyai bukti kukuh tentang salah laku 1MDB, beliau tidak seharusnya takut untuk meletak jawatan sebagai anggota PAC dan menumpukan perhatiannya kepada debat itu.
Jika Tony Pua enggan melepaskan jawatannya dalam PAC yang disifatkannya sebagai tiada “T”, beliau lantas mencadangkan agar Ketua Pembangkang, Dr Wan Azizah Wan Ismail yang menjadi gantinya untuk berdebat dengan Presiden 1MDB itu.
Ehh…kalau nak minta Dr Wan Azizah sebagai gantinya, lawannya bukanlah Arul Kanda, tetapi seharusnya Najib sendiri. Barulah padan, Ketua Pembangkang lawan dengan Perdana Menteri dan dapatlah juga kita mengetahui sama ada Najib ada “T” atau tidak.
Drama 5 –
Salleh Said Keruak yang sebelum ini sudah menyatakan persetujuan untuk membenarkan RTM membuat siaran langsung untuk debat itu, bahkan sudah menetapkan tarikhnya pada Jumaat, jam 9 hingga 10 malam, tiba-tiba membuat pusingan U dengan mengatakan ianya tertakluk kepada pematuhan terhadap arahan Speaker Parlimen.
Katanya, syarat yang dimaksudkan perlu dipatuhi  untuk siaran langsung itu ialah Tony Pua mesti meletak jawatan sebagai anggota PAC dan Arul Kanda pula tidak boleh terlibat sebagai saksi dalam siasatan mengenai 1MDB.
Auta betul Salleh ni…Esok lusa entah apa drama beliau. Esok lusa juga entah siapa-siapa lagi akan bercakap dengan nada yang serupa iaitu jika mahu debat diteruskan, Tony Pua mestilah berundur daripada PAC dan Arul pula dibebaskan sebagai saksi 1MDB.
Sebenarnya inilah yang  sebetul-betulnya dinamakan penakut dan pengecut tetapi malu mahu mengaku, bahkan dalam masa yang sama putar alamnya tetap gred satu.
Sudahlah Tony Pua dipaksa berundur daripada PAC jika mahu berdebat, bahkan Arul turut diputuskan tidak boleh lagi menjadi saksi dalam penyiasatan PAC mengenai 1MDB jika tampil dalam debat itu.
Kenapa takut jika debat itu melibatkan Tony Pua? Kenapa pula jika Arul muncul dalam debat, beliau tidak boleh lagi menjadi saksi? Bukankah Arul sudah banyak bercakap di luar mengenai 1MDB, termasuk dalam televisyen sebelum ini?
Dalam penakut dan pengecut itu, tetapi maksud tersiratnya tidak lain ialah untuk melindungi 1MDB.
Drama demi drama  yang dipentaskan sekarang tidak lain ialah agar debat itu tidak menjadi kenyataan akhirnya. Itu saja tujuannya. (SH 03/11/2015)

0

0

votes
Article Rating
Kongsikan artikel ini


MENTERI LALOK

Ramai kawan-kawan meminta saya menulis berkenaan kenyataan terbaru menteri yang seorang ini mengenai tol yang dianggap suatu penghinaan kepada rakyat.
Hakikatnya ramai wargakota yang setiap hari keluar rumah untuk ke tempat kerja sebaik saja selepas Subuh semata-mata untuk mengelakkan kesesakan, tetapi seringkali terperangkap juga kerana terlibat dengan urusan lain seperti menghantar isteri ke pejabat dan anak-anak ke sekolah.
Soalnya, apakah menteri berkenaan mahu wargakota keluar ke tempat kerja seawal pukul 3 atau 4 pagi setiap hari?
Selain itu, adakah semua jalan bertol mempunyai jalan alternatifnya? Dari pusat bandar Kuala Lumpur ke Putrajaya misalnya, mana jalan alternatif tanpa tolnya?
Ulasan saya mudah saja – kalau beginilah cara berfikir dan melayan rungutan rakyat oleh seorang menteri yang bertaraf Pengarah Komunikasi Strategik BN, lebih baiklah dilantik budak-budak lalok yang jaga parking di sekitar Chow Kit sebagai anggota kabinet.
Dua kali lima dan lebih kurang saja cara berfikirnya. (SH 04/11/2015)

0

0

votes
Article Rating
Kongsikan artikel ini


TONY PUA BUKAN PENAKUT, TUGASNYA DALAM PAC LEBIH PENTING

Harapan rakyat negara ini untuk menyaksikan debat antara Ahli Parlimen Petaling Jaya Utara, Tony Pua dengan Presiden dan Pengarah Eksekutif Kumpulan 1MDB, Arul Kanda Kandasamy, berkaitan kemelut syarikat sarat hutang itu akhirnya tidak kesampaian dan terkubur di tengah jalan.
Setelah kedua-dua belah pihak bersetuju untuk berdebat tanpa syarat, pihak lain pula yang banyak “songeh” dengan mengeluarkan pelbagai pandangan, kemungkinan malah ugutan untuk meletakkan jawatan sekiranya debat itu berlangsung juga.
Semuanya menjadikan kedudukan Tony Pua dalam PAC sebagai alasan serta hujahan untuk memberi tekanan kepadanya.
Salleh Said Keruak yang pada awalnya membenarkan RTM menyiarkannya secara langsung, turut “korner baring” di saat-saat akhir dengan mengatakan siaran langsung melibatkan Tony Pua hanya akan diadakan jika beliau berundur terlebih dahulu daripada PAC.
Dengan Tony Pua terpaksa memilih antara berdebat atau kekal dalam PAC, beliau akhirnya memutuskan untuk tidak berdebat, sebaliknya kekal dalam PAC kerana peranan dan pengetahuannya selama ini berkaitan syarikat bermasalah itu dikira penting untuk terus mencari kebenaran berkaitan dengannya.
Dan Salleh sekali lagi “korner baring” dengan mengatakan tiada siaran langsung akan disediakan kerana katanya, siaran langsung hanya untuk Tony Pua dengan Arul saja.
Mula-mula ada siaran langsung, kemudian bertukar dengan syarat jika Tony Pua berundur daripada PAC, akhirnya bertukar dengan tiada sama sekali siaran langsung. Jika benar debat 1MDB penting untuk pengetahuan rakyat, apa salahnya diteruskan siaran langsung itu.
Patutlah Najib Razak suka dengan menteri macam ini…
Meskipun berdebat dengan Arul Kanda dianggap penting, tetapi melakukan tugas menyoal dan menyiasat 1MDB atas kapasitinya sebagai anggota PAC, tentulah jauh lebih penting bagi Tony Pua dan Pakatan Harapan.
Berdebat hanyalah sekadar menunjukkan kepakaran berhujah dan membentangkan fakta, namun berperanan dalam PAC untuk mencari menyoal tentang 1MDB menjadikan tugas itu bukan saja direkodkan di Parlimen, malah menjadi keperluan untuk pengetahuan rakyat seluruhnya.
1MDB bukan saja menjadi kebimbangan rakyat, malah adik Najib sendiri iaitu Nazir Razak terus membangkitkan kesukaran untuk menarik pelabur selagi isu berkaitan syarikat itu tidak diselesaikan.
Dalam hal ini, Tony Pua tidak boleh dianggap seorang yang penakut untuk berdepan dengan Arul Kanda, sebaliknya kerana beliau memikirkan kemelut 1MDB lebih mustahak untuk dicari titik penyelesaiannya demi rakyat dan negara.
Sekiranya Tony memilih untuk berdebat dan terpaksa melepaskan kedudukannya dalam PAC, kemenangannya dalam debat itu juga tidak semustahak tugasnya menyoal dan menyiasat melalui jawatankuasa Parlimen itu.
Lebih merugikan jika Tony Pua memilih untuk berdebat dan Arul kemudian hanya berhujah sambil lewa sebagaimana pendedahan Muhyiddin Yassin ketika Presiden 1MDB itu hanya datang dengan “tangan kosong”  ketika memberi penjelasan kepada kabinet, maka akhirnya debat menjadi tidak bermakna dan siasatan PAC juga tidak ke mana.
Sebab itu, pilihan Tony Pua untuk berundur daripada berdebat dan kekal dalam PAC adalah pilihan yang tepat. Baginya kepentingan 1MDB kepada negara dan rakyat jauh lebih penting daripada yang lain-lainnya.
Jika benarlah  “kejantanan tidak tercabut” di pihak kerajaan, Tony Pua seharusnya dibenarkan berdebat dan dibenarkan juga terus kekal dalam PAC.
Bagaimanapun, dengan Pakatan Harapan sedang memilih pengganti Tony Pua, debat 1MDB itu tetap menarik, apatah lagi “10 soalan bocor”  sudah pun dipersiapkan oleh Ahli Parlimen Petaling Jaya Utara itu untuk dijawab oleh Arul Kanda dengan jujur, ikhlas serta berdasarkan fakta kebenaran.
Yang penting, jika jawapan  dalam debat tidak memuaskan hati, Tony Pua masih ada ruang untuk menyoalnya melalui PAC pula. (SH
04/112015
)

0

0

votes
Article Rating
Kongsikan artikel ini


BILA LAGI PRO NAJIB NAK KOMEN?

Biasanya apabila saja  ada pandangan yang berbeza mengenai 1MDB, puak pro Najib sama ada dalam kabinet, dalam UMNO mahu pun di kalangan yang selalu memegang gajet pintar, pantas saja mereka memberi reaksi dan jawapan balasnya.
Bahkan kadangkala, 1MDB sama ada melalui kenyataan media atau menerusi Arul Kanda Kandasamy sendiri, turut pantas memberikan jawapan balas terhadap apa jua pandangan mengenai syarikat bermasalah dan sarat hutang itu.
Tetapi kenapa tiada yang mahu membuka mulut mengenai komen terbaru adik Najib sendiri, Nazir Razak ini?
Tambahan pula, ini bukanlah kali pertama beliau memberikan pandangan kiri seperti ini? (SH 05/11/2015)

0

0

votes
Article Rating
Kongsikan artikel ini


KENAPA NAJIB TERUS MENERUS BERANI MEMBEBANKAN KEHIDUPAN RAKYAT?

Oleh kerana debat 1MDB akhirnya sah tidak menjadi kenyataan berikutan Arul Kanda Kandasamy sendiri enggan berdebat dengan Rafizi Ramli yang dinamakan oleh Pakatan Harapan untuk menggantikan Tony Pua atas alasan Speaker Parlimen tidak membenarkannya,  maka topik kali ini juga turut berbeza sedikit.
Kali ini saya ingin menyentuh tentang tindakan kerajaan yang tidak henti-henti dan terus-menerus melakukan kenaikan dalam kos hidup rakyat.
Ketika ini harus diakui  satu demi satu beban peningkatan kos hidup sedang menimpa rakyat. Ia seolah-seolah bertali arus tanpa hentinya sedangkan secara logiknya, sesebuah kerajaan semestinya bimbang dengan kenaikan kos hidup rakyat.
Kenaikan kos hidup akan menyebabkan rungutan rakyat meningkat dan seterusnya boleh menjejaskan peluang mengekalkan kuasa dalam pilihanraya yang merupakan proses pengadilan terbuka untuk sesebuah kerajaan.
Dalam masa yang sama, fenomena in juga menunjukkan kerajaan pimpinan Najib Razak bagaikan tidak kisah lagi dengan segala janji dan harapan yang pernah ditaburnya semasa kempen pilihanraya lalu.
Kenapa Najib dan kerajaan tidak kisah langsung dan terus juga melakukan pelbagai kenaikan?
Belum habis dengan rungutan tentang kenaikan kadar tol dalam bandar, secara tiba-tiba rokok dan tambang komuter pula dinaikkan harganya. Selepas ini, entah apa lagi agaknya yang akan dinaikkan harganya.
Walaupun saya tidak merokok, tetapi kenaikannya sebanyak hampir 40 peratus dan menjadikan harganya RM17 sekotak berikutan kenaikan yang terbaru ini, ia dikira agak melampau dan membebankan perokok.
Kenapa sampai begitu tinggi kenaikannya?
Jika soal bahaya dan kehidupan sihat rakyat yang diutamakan, mengapa tidak terus diisytiharkan haram saja?
Adakah kenaikan yang tinggi itu lebih bertujuan untuk menampung kantung perbendaharaan negara yang semakin kosong?
Dalam kes rokok ini, di kalangan orang UMNO dan penyokong BN sendiri kedengaran ramai yang tidak senang dengannya. Mereka menganggap kerajaan seolah-olah ingin mendera dan menambahkan lagi sengsara kehidupan perokok.
Begitu juga dengan tol, saya turut mendengar seorang bekas Ketua Pengarah sebuah jabatan kerajaan juga merungut dengan mengatakan kenaikan itu cukup terasa dan agak membebankan berikutan beliau kerap melalui tol Penchala yang dulu bayarannya cuma RM2, tetapi kini sudah menjadi RM3 sehala.
Sebelum ini, subsidi petrol serta diesel juga dimansuhkan dan cukai GST enam peratus diperkenalkan.
Pendekata, dengan segala kenaikan itu, untuk seorang pekerja biasa di sekitar Lembah Kelang, menyediakan RM50 sehari untuk menampung kehidupan sudah tidak mencukupi lagi.
Dalam masa yang sama, gaji dan pendapatan bulanan tetap statik dan tidak pula meningkat.
Apakah ada kerajaan lain di dunia ini yang melakukan kenaikan berturut-turut sebegini rupa?
Tidak bimbangkan Najib dengan masa depan UMNO dan BN dalam pilihanraya akan datang apabila terus menerus melakukan kenaikan dan membebankan rakyat sedangkan imejnya sudah sedia merudum?
Jawapannya juga mudah – selagi masih ramai yang tidak kisah, malah sanggup mempertahankan Najib berkaitan wang RM2,600 juta yang disahkan masuk ke akaun peribadinya, kemudian memecat beberapa individu yang mempersoal serta sedang menyiasatnya, malah terus dipertahankan lagi, maka selagi itulah beliau sebenarnya tidak bimbang apa-apa untuk membebankan kehidupan rakyat.
Pemimpin yang menerima wang sebesar itu memang buruk sifatnya, tetapi kesediaan menyokong dan mempertahankan pemimpin sebegitu  jauh lebih terhina, apatah lagi jika turut tidak segan-segan memindahkan kegagalan mentadbir kepada rakyat untuk menanggung sengsaranya.
Iltizam menolak Najib kali ini mesti lebih kuat daripada biasa, jika tidak, lebih banyak sengsara bakal menjelma. (SH 05/11/2015)

0

0

votes
Article Rating
Kongsikan artikel ini


MAHATHIR TERUS MEMENINGKAN KEPALA NAJIB

Bekas Perdana Menteri, Tun Mahathir  Mohamad akhirnya diambil keterangannya oleh pihak polis pagi tadi berikutan beberapa tindakannya dalam mendesak Najib Razak meletakkan jawatannya.
Antara tindakan yang dilakukan oleh Tun Mahathir ialah membuat beberapa dakwaan terhadap Najib seperti “mencuri wang”, “merasuah pemimpin UMNO” dan sebagainya.
Malah untuk menunjukkan kesungguhannya menyingkirkan Najib, Tun Mahathir juga turun ke perhimpunan Bersih 4 sebanyak dua kali.
Namun demikian, tidak diketahui atas kesalahan yang mana beliau disiasat dan diambil keterangannya itu.
Bagaimanapun, Tun Mahathir memilih untuk tidak menjawab sebarang pertanyaan daripada pihak polis yang menemuinya selama kira-kira 45 minit di pejabatnya di Yayasan Al Bukhary itu.
Dengan memilih tidak menjawab pertanyaan pihak polis itu, Tun Mahathir kini seolah-olah menyerahkan kepada pihak polis, atau secara tepatnya kepada Najib yang sedang memimpin kerajaan, untuk mengambil apa-apa tindakan seterusnya kepada beliau.
Ini kerana yang menjadi sasaran sebenarnya dalam semua serangan Tun Mahathir itu ialah Najib sendiri.
Itu terpulang kepada mereka, katanya sambil ketawa.
Apa agaknya tindakan yang akan diambil oleh kerajaan atau Najib terhadap Tun Mahathir selepas ini?
Menyoal siasatnya lagi dan lagi sehingga Tun Mahathir sedia membuka mulutnya?
Bagaimana jika setiap kali polis datang untuk mengambil keterangannya, Tun Mahathir masih enggan juga menjawabnya?
Adakah Tun Mahathir akan terus didakwa di mahkamah?
Beranikah Najib berbuat demikian dan sediakah beliau menghadapi risiko daripadanya?
Mungkinkah pula Tun Mahathir tidak diambil apa-apa tindakan akhirnya?
Atau Tun Mahathir sekali lagi sedang memeningkan kepala Najib untuk membuat pilihan? (SH 06/11/2015)

0

0

votes
Article Rating
Kongsikan artikel ini


PERGHH…MEMANG TERBAIKLAH PENGERUSI PAC YANG BAHARU INI!!

Ketika arwah Jamaluddin Jarjis masih hidup, Hasan Ariffin tidaklah begitu dikenali dan hanya merupakan pemimpin peringkat negeri Pahang dengan jawatan tertinggi yang pernah dipegangnya ialah Timbalan Menteri Besar Pahang sahaja.
Beliau juga tiada apa-apa pencapaian gemilang dalam pentadbiran kerajaan  mahu pun politik yang membolehkan namanya diingati serta dijulang. Beliau tidaklah sesetia dan mengiyakan apa saja seperti Hang Tuah dan tidak juga seberani melawan arus seperti Hang Jebat.
Wataknya lebih kurang seperti Hang Kasturi, Hang Lekir dan Hang Lekiu saja – jarang benar disebut dan dipeduli orang, ada tidak begitu menambah, tiada pun tidak banyak mengurang.
Tetapi itu dulu. Sekarang setelah menjadi Ahli Parlimen Rompin mengambil alih tempat arwah Jamaluddin Jarjis dan dilantik pula menjadi Pengerusi Jawatankuasa Kira-Kira Awam Negara atau PAC yang berdepan tanggungjawab menyiasat 1MDB, Hasan nampaknya sudah lain macam.
Jika kenyataan awalnya sebaik dilantik mengetuai PAC ialah dengan mengatakan kedudukan Tony Pua akan ditentukan dalam mesyuarat pertama jawatankuasa itu berikutan kelantangan Ahli Parlimen Petaling Jaya Utara itu bercakap mengenai 1MDB dan meskipun tiada apa-apa yang terjadi selepas itu, kecondongannya sudah mulai dapat dirasai.
Kemudian apabila timbul isu debat Tony Pua dengan Arul Kanda Kandasamy, Hasan yang pada mulanya agak terbuka dengan mengatakan beliau tidak kisah dan menyerahkan sepenuhnya kepada Ahli Parlimen DAP itu membuat keputusan, tetapi sikapnya mula berubah apabila Speaker tidak membenarkannya serta mengancam untuk meletakkan jawatan jika debat itu berlangsung juga.
Hasan malah mentafsirkan keputusan Speaker itu bahawa selagi kekal dalam PAC, Tony Pua bukan saja tidak boleh mengambil bahagian dalam debat dengan Arul Kanda, bahkan turut tidak boleh bercakap lagi mengenai 1MDB sama ada di luar Parlimen atau mengeluarkan sebarang kenyataan mengenai syarikat bermasalah dan sarat hutang itu.
Semalam pula, setelah Tony Pua memilih untuk terus kekal dalam PAC dan mengundur diri daripada berdebat, Hasan mengatakan Tony Pua juga tidak dibenarkan lagi menyebut tentang 1MDB walau di dalam Parlimen sekali pun.
Walaupun jelas dalam arahan Speaker sebelum ini bahawa sebagai anggota PAC, Tony Pua hanya tidak boleh mengambil bahagian dalam debat mengenai 1MDB kerana bimbang menjejaskan proses siasatan jawatankuasa Parlimen yang dianggotainya, tetapi menjadi haknya untuk bercakap dalam Parlimen, tetapi tafsiran Hasan seperti melebihi maksud Speaker sendiri.
Melarang Tony Pua menyebut mengenai 1MDB dalam Parlimen juga bertentangan dengan kenyataan Shahrir Samad, bekas Pengerusi PAC yang mengatakan Ahli Parlimen pembangkang itu masih bebas untuk bercakap tentang 1MDB asalkan tidak bertindih dengan laporan dan penyiasatan yang diketahuinya sebagai anggota PAC.
Dengan pendirian Hasan ini, Tony Pua akhirnya bukan saja dihalang daripada berdebat mengenai 1MDB, tetapi juga tidak dibenarkan lagi bercakap tentang syarikat itu, baik di luar dan di dalam Parlimen sekali pun.
Sah betapa suci, mulia dan kebalnya 1MDB di sisi Hasan.
Dalam masa yang sama, Hasan juga mengumumkan PAC belum boleh memanggil ahli perniagaan yang yang sering dikaitkan dengan 1MDB, Jho Low untuk memberi keterangan kepada jawatankuasa itu berikutan perlu mengkaji aspek perundangan terlebih dahulu.
Katanya, disebabkan Jho Low tidak memegang jawatan secara langsung dalam 1MDB, keperluan dari aspek perundangan perlu dilihat semula sebelum memutuskan untuk memanggilnya.
Sekali lagi, kenyataan Hasan ini juga bercanggah dengan bekas Pengerusi PAC, Nur Jazlan Mohamed yang pada 10 Julai 2015 yang lalu telah memutuskan Jho Low akan dipanggil memberi keterangan berdasarkan laporan interim Ketua Audit Negara mengenai 1MDB.
Kata Nur Jazlan yang kini menjadi Timbalan Menteri Dalam Negeri, keputusan memanggil Jho Low itu adalah atas kapasitinya sebagai lembaga penasihat Terengganu Investment Authority atau TIA yang kemudian diambilalih oleh Putrajaya dan ditukar namanya kepada 1MDB pada tahun 2009.
Menurut beliau lagi, kedudukan Jho Low dalam lembaga penasihat TIA itu disahkan dalam laporan interim Ketua Audit Negara yang dibentangkan kepada PAC.
Namun, kini Hasan mahu mengkajinya pula dari aspek perundangan atau dalam erti kata lain seperti sedang mencari jalan untuk melengah-lengahkan keperluan memanggil Jho Low daripada mengadap PAC.
Perghhh, memang terbaiklah Pengerusi PAC yang baharu ini…ada harapan bakal dilantik menteri tidak lama lagi. (SH 06/11/2015)

0

0

votes
Article Rating
Kongsikan artikel ini


APAKAH MASALAH UMNO SELESAI DENGAN MENDAKWA MAHATHIR DI MAHKAMAH?

Timbalan Perdana Menteri, Ahmad Zahid Hamidi hari ini menyatakan UMNO sedang bertungkus-lumus untuk menyelesaikan masalah yang dihadapi parti itu.
Serentak dengan itu, beliau mahukan ahli di peringkat akar umbi mendukung segala usaha yang sedang dilakukan oleh pucuk pimpinan  UMNO bagi tujuan itu.
Atas dasar itu, kami menjelaskan kepada pemimpin peringkat negeri, bahagian dan akar umbi bahawa dukungan harus diberikan kepada kepimpinan pusat untuk menyelesaikan masalah tersebut, katanya di Alor Setar hari ini.
Walaupun Zahid tidak menyebut masalah yang sedang dihadapi oleh UMNO, tetapi semua orang memahami masalah utama UMNO sekarang ialah berkaitan 1MDB, derma RM2,600 juta dan hal-hal yang melingkari kepimpinan Najib sendiri.
Ia kemudian berkait pula dengan kedudukan Tun Mahathir Mohamad, Muhyiddin Yassin, Shafie Apdal dan empat pemimpin lain yang dikenali “Kumpulan 7” sama ada bakal dipecat, digantung atau sebagainya daripada UMNO dalam waktu yang terdekat ini.
Selain itu, ia juga melibatkan Tun Mahathir yang turut sedang disiasat polis dan keputusan sama ada akan diambil tindakan atau sebaliknya akan diketahui kira-kira dua minggu lagi.
Itulah sebenarnya masalah-masalah utama yang sedang dihadapi UMNO. Dan semuanya, jika dihalusi tidak lain hanyalah berpunca daripada satu orang saja iaitu Najib sendiri yang memegang jawatan Perdana Menteri, Menteri Kewangan serta Pengerusi Lembaga Penasihat 1MDB.
Jika Zahid mengatakan UMNO sedang bertungkus-lumus untuk menyelesaikan semua masalah itu dan mengharapkan sokongan daripada pemimpin parti di peringkat negeri, bahagian serta akar umbi,  apakah tindakan penyelesaian yang dalam perancangan itu?
Apakah memecat atau menggantung keahlian “Kumpulan 7” dapat menyelesaikan masalah parti?
Apakah juga memecat atau menggantung kedudukan Muhyiddin Yassin yang kemudian menyebabkan haknya terbatal untuk merasmikan Perhimpunan Agung Wanita, Pemuda dan Puteri UMNO pada 9 Disember depan mampu menguatkan dan menyelesaikan masalah parti?
Apakah dengan mengambil tindakan yang sama kepada dua pemimpin UMNO yang sedang berada di hieraki pusat iaitu Muhyiddin dan Shafie Apdal dengan tujuan yang jelas untuk menghalang mereka muncul dan berucap di acara penggulungan Perhimpunan Agung UMNO pada 12 Disember, dapat menyelesaikan masalah yang sedang dihadapi UMNO?
Apakah juga dengan mengambil tindakan berkaitan pertuduhan fitnah keatas Tun Mahathir, sebagaimana yang diakui oleh pihak polis bahawa kertas siasatan akan diserahkan kepada Peguam Negara kira-kira dua minggu lagi, merupakan pilihan terbaik untuk menyelesaikan masalah UMNO?
Tidakkah dengan Anwar Ibrahim sendiri yang pernah bermusuh dengan Tun Mahathir turut menyatakan kebimbangannya mengenai perkara itu menunjukkan sesiapa pun hakikatnya tidak dapat menerima layanan sebegitu rupa yang cuba dihadapkan kepada bekas Perdana Menteri yang banyak berjasa itu?
Tun Mahathir ketika berkuasa pun, turut diserang dengan pelbagai dakwaan yang antaranya oleh dua bekas Perdana Menteri iaitu Tunku Abdul Rahman Putra Alhal dan Tun Hussein Onn, tetapi adakah tindakan beliau sampai ke peringkat seperti apa yang dilakukan oleh Najib ini?
Sementara Zahid kini sedang menjelajah ke negeri-negeri untuk mendapatkan sokongan terhadap apa juga tindakan yang bakal diambil oleh kepimpinan UMNO pusat, tetapi siapakah yang sebenarnya cuba diselamatkannya?
Tindakan jangka pendek dalam bentuk apa pun barangkali boleh diambil untuk menyelamatkan kedudukan Najib, tetapi apakah ia mampu menambah kekuatan jangka panjang kepada UMNO dan memberi bayangan harapan lebih baik kepada masa depan negara?
Begitu juga dengan tindakan Zahid yang cuba “menjadi hero” dengan mengatakan beliau sedang memerhati satu satu siapa Ahli Parlimen BN yang cuba bersama dengan pembangkang untuk menolak bajet 2016 nanti, apakah begitu sikap yang wajar bagi seseorang pemimpin?
Perlukah ungkapan atau gambaran berupa amaran sesuai dilakukannya dalam keadaan sekarang?
Pernahkah kita ada seorang Timbalan Perdana Menteri yang gayanya sebegitu rupa sebelum ini?
Akhirnya, siapa sebenarnya yang sedang Zahid cuba selamatkan? Najib, UMNO,  negara atau dirinya? (SH
07/112015
)

0

0

votes
Article Rating
Kongsikan artikel ini


DUA PRESIDEN YANG ADA PERSAMAAN

Bekas Naib Presiden Pas, Husam Musa akhirnya bersuara yang dikira untuk kebaikan dan masa depan parti itu sendiri iaitu Hadi Awang perlu meletakkan jawatan dan memberi laluan kepada pemimpin baharu yang boleh membawa perubahan kepada masa depan perjuangannya.
Katanya, Pas kini berada dalam “kekeliruan” dan “haru biru”  serta pucuk pimpinannya pula sudah dianggap “buang tabiat” dalam beberapa tindakannya.
Antara “kekeliruan” dan “haru biru” serta tindakan “buang tabiat”  yang dibangkitkan Husam ialah percanggahan kenyataan oleh kepimpinan parti yang antaranya berkaitan isu 1MDB, kerjasama dengan UMNO dan hubungannya dengan Perkasa.
Sehubungan itu, tegas Husam, pengakhiran dalam kadar segera kepada semua keadaan itu hanya boleh dilakukan dengan Hadi Awang perlu diganti dengan Tuan Ibrahim Tuan Man yang kini merupakan pemimpin nombor dua dalam Pas.
Dalam konteks ini, Pas sebenarnya tidak jauh bezanya dengan UMNO. UMNO lebih awal dikesan perlu pertukaran presidennya kerana terbeban dengan isu 1MDB dan derma RM2,600 juta sehingga rakyat yang meluat, membenci dan menolak kian meningkat hari demi hari.
Tetapi Najib tetap cuba dipertahankan, malah pemilihan parti telah pun ditangguhkan sehingga pilihanraya 2018. Dalam masa yang sama, mereka yang menegur dipecat, disiasat dan kedudukan masing-masing dalam UMNO pula bakal disekat tidak lama lagi.
Menang atau kalah pilihanraya bukan lagi menjadi perkiraan, tetapi mengekalkan kedudukan Najib selama yang mungkin lebih diutamakan.
Sediakah ahli Pas berlapang dada menerima saranan Husam itu dalam pemilihan pucuk pimpinannya tahun 2017 nanti atau melakukan perubahan lebih awal daripada itu?
Atau mereka lebih rela terus dalam kekeliruan sehingga pilihanraya umum tahun 2018 diadakan dengan terus mengekalkan Hadi Awang sebagaimana Najib dipertahankan dalam UMNO? (SH 08/11/2015)

0

0

votes
Article Rating
Kongsikan artikel ini


HASAN MALEK BAKAL DUTA KEMBOJA?

Mungkin ramai yang tertanya-tanya ke mana menghilangnya Hasan Malek sekarang ini sejak digugurkan daripada kabinet dalam rombakan yang dilakukan Najib Razak pada 28 Julai lalu?
Sejak digugurkan sebagai Menteri Perdagangan Dalam Negeri, Koperasi dan Kepenggunaan, Hasan memang kelihatan mendiamkan diri dan tidak banyak memunculkan dirinya.
Barangkali beliau kini lebih banyak menumpukan masanya kepada keluarga serta menjaga kawasan Parlimennya di Kuala Pilah, Negeri Sembilan.
Semasa menjadi menteri, Hasan terkenal dengan beberapa kenyataan kontroversi yang antaranya, “jangan makan ayam jika harganya mahal”, “bersyukur dengan kenaikan harga bahan api” dan “kenaikan harga gula dan tepung adalah untuk kesejahteraan rakyat.”
Tetapi perkhabaran terbaru mengatakan Hasan bakal dilantik sebagai duta ke negara Kemboja tidak berapa lama lagi.
Beliau dikatakan akan memulakan tugas barunya itu sebaik saja duta yang ada sekarang berakhir tempoh perkhidmatannya.
Perlantikan sebagai duta itu turut menjadi perbualan di kalangan bekas-bekas pegawai tinggi dan anggota pentadbiran kerajaan yang berbual sesama mereka sejak kebelakangan ini.
Mereka menganggap perlantikan itu mungkin suatu penghargaan atas khidmatnya sebagai menteri selama ini.
Selain Hasan, beberapa orang orang politik sudah dilantik sebagai duta yang antaranya bekas Ahli Parlimen Bayan Baru, Zaharin Hashim di Indonesia dan  mantan Timbalan Menteri Kewangan, Dr Awang Adek Hussain di Amerika Syarikat. (SH 09/11/2015)

0

0

votes
Article Rating
Kongsikan artikel ini


JANGAN TERBUAI DENGAN VAPE, ISU SEBENAR NEGARA IALAH NAJIB

Entah sampai bila isu vape ini akan terus berlarutan berikutan satu demi satu isu berkaitan dengannya sentiasa saja muncul di hadapan kita.
Bermula dengan Mufti WP sudah mengisytiharkannya haram, kemudian kabinet membuat keputusan bertentangan dengan tidak mengharamkannya, menteri yang tidak berkaitan membuat pengumuman mengenai vape dan selepas itu Kementerian Kesihatan pula membuat serbuan kepada kedai-kedai yang menjual vape berhubung kandungan nikotin dalam perisanya.
Ia kemudian bertukar menjadi isu perkauman dan politik apabila kononnya ramai pengusaha vape adalah Melayu dan timbul pula dakwaan yang entah kajian daripada mana bahawa gangguan terhadap vape akan menyebabkan BN kehilangan sejuta sokongan pengundi muda dalam pilihanraya akan datang.
Adakah untuk mengekalkan kuasa, BN akhirnya bukan saja perlu menghalalkan vape, bahkan juga perlu membenarkan semua perbuatan lain yang menjadi kesukaan anak-anak muda tanpa memikirkan kesan buruk atau halal haramnya?
Kemudian ada pula sebuah kementerian mengeluarkan kenyataan mahu menetapkan harga vape yang seragam, manakala menteri yang lain pula mahu kreativiti anak Malaysia dikenali di peringkat dunia kerana perisa vape yang berbagai dan macam-macam.
Selain menteri-menteri berbeza pendapat sesama sendiri, Timbalan Menteri Kesihatan, Hilmi Yahya pula mengakui tindakan pasukan penguatkuasa kementeriannya melakukan serbuan adalah tindakan yang dianggap drastik.
Kenapa Hilmi memilih mengecam pasukan penguatkuasa kementerian sendiri berbanding bercakap mengenai keburukan vape kepada generasi muda serta kandungan nikotinnya?
Selain itu,  ditubuhkan juga sebuah jawatankuasa di bawah Kementerian Kesihatan mengenai vape ini.
Bukankah isu vape ini boleh diselesaikan dengan mudah melalui kerjasama dan mesyuarat pelbagai agensi dan kementerian sebelum sesuatu keputusan yang konkrit diambil?
Kenapa semua orang yang berkuasa bercakap dengan nada yang berbeza sedangkan berada dalam kerajaan yang mendukung aspirasi yang sama?
Tidakkah semua kenyataan yang berlarutan dan berbeza-beza ini kelihaan mengarut saja keadaannya?
Tidakkah juga seolah-olah semua isu berkaitan vape bagaikan sengaja direka dan ditimbulkan untuk menutup isu sebenar yang sedang melanda negara?
Kenapa Najib diam tidak berkata apa-apa berkaitan vape secara terbuka?
Apakah isu vape ini semata-mata bertujuan untuk melekakan rakyat dan membuatkan mereka lupa seketika daripada menumpukan perhatian kepada permasalahan sebenar berkaitan Najib, 1MDB, derma RM2,600 juta dan sebagainya?
Bagi sesiapa yang melihat permasalahan negara dalam konteks yang lebih luas, tentulah mengakui bahawa isu pokok kita ialah Najib dan hal-hal berkaitan kepimpinan dan perlakuannya.
Biarpun kita turut mengambil berat kesan buruk vape yang tidak jauh bezanya dengan rokok atau mungkin nanti perisanya dikreatifkan dengan disaluti ganja, heroin atau dadah sintetik (perisa ketum dan syabu khabarnya sudah ada), tetapi janganlah semua itu membuatkan kita leka dengan isu pokok sebenar sehingga lupa kepada iltizam perubahan yang seharusnya lebih diutamakan.
Berbanding isu vape yang barangkali sengaja direka dan diperbesar-besarkan, jika kita leka dan terbuai dengan isu pokok yang sebenar, lalu Najib dapat berkuasa dengan lebih lama lagi, kesannya akan menimpa keseluruhan lebih 30 juta rakyat negara ini. ( SH 09/11/2015)

0

0

votes
Article Rating
Kongsikan artikel ini


ISMAIL SABRI – SIBUK-SIBUK TENTANG VAPE, LOW YAT 2 APA CERITA?

Tulisan ini bukan sangat tentang vape, tetapi lebih mengenai perlakuan seorang menteri, Ismail Sabri Yaakob yang nampaknya lebih berminat tentang vape berbanding tugas hakikinya di Kementerian Kemajuan Luar Bandar dan Wilayah.
Walaupun sebelum ini sudah banyak yang menegur dan mengecamnya, termasuk daripada kumpulan pro Najib dan kerajaan sendiri, apabila begitu pantas mengumumkan keputusan kabinet tidak mengharamkan vape, sedangkan Kementerian Kesihatan atau Kementerian Belia dan Sukan yang sepatutnya berbuat demikian, tetapi Ismail Sabri nampaknya tidak mengambil iktibar daripadanya.
Beliau malah kelihatan seperti mempunyai keghairahan luar biasa terhadap vape ini, bahkan kenaikan harga rokok sehingga RM17 sekotak pun tidak kedengaran nasihatnya agar rakyat mengurangkan tabiat tidak berfaedah itu.
Hari ini beliau bersuara lagi melahirkan tidak setujunya  dengan keputusan terbaru Kementerian Kesihatan yang hanya membenarkan cecair perisa vape mengandungi nikotin dijual oleh ahli farmasi berlesen dan pengamal perubatan berdaftar sahaja.
Menyifatkan keputusan itu sebagai menggemparkan, beliau juga menganggap ianya bakal membunuh perniagaan anak-anak muda tempatan, khususnya Melayu di negara ini kerana mendakwa kebanyakan farmasi dimiliki oleh syarikat-syarikat besar, termasuk dari luar negara.
Apakah yang membuatkan Ismail Sabri begitu ghairah untuk memperjuangkan vape ini berbanding meningkatkan kemudahan jalan dan lampu-lampu di luar bandar atau memberi lebih tumpuan menjaga kebajikan mereka yang ada kaitan dengan Risda atau Felcra misalnya?
Kenapa beliau hanya melihat kepentingan vape dari sudut perniagaan dan trend anak-anak muda bandar dan tidak meneliti dari sudut negatifnya yang jauh lebih rakus kepada semua golongan muda negara ini?
Bukankah bekas Timbalan Ketua Polis Negara, Mohd Najib Abdul Aziz turut melahirkan kebimbangan terhadap vape ini dengan menyifatkan penggunaannya yang berleluasa bagaikan membuka jalan kepada penyalahgunaan dadah secara terbuka.
Mohd Najib membangkitkan bahawa sudah banyak kes di luar negara di mana cecair perisa vape itu akhirnya dicampurkan dengan pelbagai jenis dadah dan ini tentunya lebih merosakkan masa depan rakyat sendiri.
Selain itu, betulkah juga perniagaan vape ini hanya dikuasai oleh anak-anak muda Melayu sebagaimana kenyataan Ismail Sabri dan adakah mereka ini hanya pandai dan pakar menjalankan perniagaan berkaitan vape sahaja?
Tidak bolehkah mereka menjalankan perniagaan lain selain berkaitan vape atau menjual cecair vape tanpa nikotin?
Untuk cecair vape bernikotin, Ismail Sabri seharusnya sedar bahawa Kementerian Kesihatan bertindak berdasarkan Akta Racun 1952 dan Peraturan-Peraturan Kawalan Dadah dan Kosmetik 1984, Akta Jualan Dadah 1952 dan sebagai menteri, beliau seharusnya menghormatinya undang-undang tersebut.
Untuk makluman Ismail Sabri, dengan keputusan Kementerian Kesihatan itu bukan bermakna peniaga-peniaga tidak boleh menjual vape atau cecairnya, cuma yang tidak dibenarkan ialah cecair perisa yang mengandungi nikotin sahaja.
Jika ingin benar campurtangan dalam isu vape ini, tidakkah beliau sepatutnya menggalakkan penjualan cecair perisa tanpa nikotin dan tidak membantah langkah yang diambil Kementerian Kesihatan itu?
Oppss…sebelum terlupa, apa cerita projek Low Yat 2 yang digembar-gemburkan mahu diwujudkan oleh Ismail Sabri sebelum ini?
Senyap saja, sudah siapkan projek itu dan apa perkembangan terbarunya? (SH 10/11/2015)

0

0

votes
Article Rating
Kongsikan artikel ini


ANTARA NAJIB/ROSMAH DENGAN MAHATHIR/HASMAH, SIAPA LEBIH MEWAH?

Tidak sia-sia Perdana Menteri, Najib Razak melantik Salleh Said Keruak sebagai Menteri Komunikasi dan Multimedia. Beliau nampaknya sentiasa saja cuba menjawab apa juga serangan Tun Mahathir Mohamad terhadap “bosnya” itu, meskipun kadangkala hujahnya jauh tersasar dan  seperti “asal ada  jawapan”  sahaja.
Malah melihat caranya menjawab dan “spin” hujah, Salleh juga sepatutnya diberikan jawatan tambahan sebagai Ketua Penerangan UMNO menggantikan Ahmad Maslan yang bagaikan sudah kurang menyerlah sejak kebelakangan ini.
Seolah-olah yang penting bagi Salleh bukan sama ada hujah dan faktanya boleh diterima atau tidak, tetapi beliau mesti dilihat ke depan dalam mempertahankan Najib.
Dalam mengulas cadangan Tun Mahathir bahawa mahkamah sepatutnya menerima gaya hidup mewah sebagai bukti wujudnya elemen rasuah, Salleh sebaliknya berkata, jika cadangan tersebut diterima ia mungkin menyebabkan kehidupan bekas Perdana Menteri itu sendiri berakhir di penjara.
Ini kerana, katanya, keluarga Tun Mahathir sendiri terpaksa membuktikan mereka tidak mengamalkan rasuah berdasarkan gaya hidup yang dijalani jika perkara itu dilaksanakan atau terpaksa dihumban ke penjara.
Cuba mempertahankan hujahnya lagi, Salleh berkata, cadangan itu juga akan membuatkan sesiapa tidak selamat lagi kerana boleh ditangkap dan didakwa hanya berdasarkan kereta yang dimiliki atau rumah yang mereka tinggal.
Dalam hal ini, barangkali kerana terlalu ghairah ingin mempertahankan Najib sehingga Salleh tidak menyedari bahawa kakitangan awam yang mengamalkan gaya hidup tidak sepadan dengan pendapatan mereka memang terdedah kepada pemantauan dan penyiasatan pihak berkuasa.
Maka, cadangan Tun Mahathir itu tidak ada yang peliknya, cuma ia perlu diperkukuh dan diperkemaskan lagi, bukan saja melibatkan kakitangan bawahan tetapi juga pegawai atasan dan pemimpin politik termasuk Perdana Menteri dan ahli kabinetnya.
Selain itu, untuk Salleh mengatakan Tun Mahathir mungkin turut sama dipenjara berikutan cadangan itu adalah juga tidak tepat kerana sepanjang 22 tahun berkuasa, beliau dan isterinya, Tun Siti Hasmah tidak pernah sama sekali dikaitkan dengan kehidupan mewah, membeli perhiasan mahal, boros berbelanja, membeli pakaian yang gemerlapan, kenduri-kendara yang gemilang atau yang seumpamanya.
Kedua-duanya hanya mengamalkan gaya hidup yang sederhana dan bersesuaian, bahkan Tun Siti Hasmah tidak pernah menjadi bahan perbualan atau cemuhan rakyat kerana kemewahan atau boros berbelanjanya.
Kalau ada pun yang dikaitkan dengan kekayaan dan kereta mewah hanyalah anak-anak Tun Mahathir yang memang diketahui terlibat dalam pelbagai jenis perniagaan.
Tetapi Tun Mahathir dan Siti Hasmah secara peribadi tidak ada kedengaran dikaitkan dengan cincin mahal, gelang mewah, pakaian ratus-ratus ribu atau dakwaan memiliki wang juta-jutaan dalam akaun bank peribadi mereka.
Kenduri-kendara atau majlis kahwin anak Tun Mahathir bukan saja tidak pernah diperbualkan orang kerana kemewahan atau kosnya, bahkan ramai yang tidak menyedarinya pun bila ianya diadakan.
Anak-anak atau ahli keluarga beliau yang hidup mewah kerana terlibat dalam perniagaan tidaklah menghairankan kerana ia lebih kurang sama saja dengan adik-adik beradik Najib sendiri yang  terlibat dalam perniagaan serta perbankan dan turut sama mengamalkan gaya hidup mewah.
Yang dipertikaikan bukannya kemewahan ahli keluarga yang jelas ada perniagaannya, sebaliknya ialah bagaimana Najib dan isterinya boleh berbelanja mewah dan anak-anaknya pula yang tidak diketahui jenis perniagaannya tetapi tiba-tiba dilaporkan boleh memiliki hartanah mewah di luar negara.
Oleh itu, kenyataan Salleh bahawa jika kehidupan mewah dijadikan sandaran wujudnya elemen rasuah akan menyebabkan kehidupan Tun Mahathir sendiri akan berakhir di penjara adalah tidak tepat dan tersasar sama sekali.
Yang mewah, memilik kereta dan rumah ialah anak-anak Tun Mahathir yang memang terlibat dalam perniagaan, sama seperti adik-beradik Najib juga.  Isteri dan anak-anak Perdana Menteri sekarang apa pendapatan dan perniagaan mereka?
Tetapi kehidupan peribadi Tun Mahathir dan Siti Hasmah cukup sederhana dan tidaklah semewah Najib dan Rosmah yang bukan saja menjadi bualan rakyat dan media dalam negara, tetapi turut disoroti di seluruh dunia. (SH 11/11/2015)

0

0

votes
Article Rating
Kongsikan artikel ini


PEGUAM NEGARA ARAH SPRM SOAL NAJIB SEBELUM AKHIR TAHUN…HMMMMM….

Sebagaimana yang dilaporkan oleh sebuah portal berita atas talian, Peguam Negara, Apandi Ali  mahu SPRM menyoal Perdana Menteri, Najib Razak dan melengkapkan siasatan berkaitan anak syarikat 1MDB iaitu SRC International dan derma RM2,600 juta sebelum akhir tahun ini.
Menurutnya, beliau mengeluarkan arahan itu kerana mengambil serius kebimbangan orangramai mengenainya.
Kata Apandi yang dilantik penghujung Julai lalu sebagai Peguam Negara dalam pertukaran kontroversi menggantikan Gani Patail, perkara itu sudah dimaklumkan kepada Perdana Menteri dan Najib bersetuju mengenai keperluannya untuk disoal oleh SPRM.
Peguam Negara itu juga menegaskan, SPRM perlu menyerahkan hasil siasatan itu kepadanya “dengan apa cara sekali pun” kerana beliau sudah memberikan masa yang mencukupi untuk tujuan itu.
Kemelut berkaitan 1MDB dan derma yang diterima Najib bukan saja menimbulkan kebimbangan orangramai kerana ia melibatkan beberapa penyingkiran, pemecatan dan seolah-olah bermain dengan masa, malah Majlis Raja-Raja turut melahirkan kerisauan yang sama dengan menggesa siasatan dipercepatkan dan diambil tindakan kepada sesiapa yang terlibat dengan segera.
Dalam derma sebanyak RM2,600 juta yang masuk ke akaun peribadi Najib itu, sejumlah RM42 juta daripadanya  didakwa diterima daripada SRC International yang mendapat pinjaman sebanyak RM4 bilion daripada Kumpulan Wang Amanah Pencen atau KWAP.
Meskipun barangkali ada yang menaruh persepsi yang berbagai dan pesimis mengenai siasatan SPRM terhadap Najib serta arahan Peguam Negara mengenainya, tetapi sekurang-kurangnya agensi penguatkuasa dalam negara kita masih lagi menjalankan peranannya.
Yang penting ialah SPRM menjalankan siasatan, menyoal siasat dan menyediakan laporan hasil siasatan, manakala sebarang tindakan seterusnya terpulanglah kepada Peguam Negara menentukannya.
Siasatan terhadap Najib ini juga bakal mencatat rekod sebagai satu-satunya Perdana Menteri negara kita yang pernah disoal siasat dan diambil keterangannnya berhubung dakwaan yang dikaitkan secara langsung dengan dirinya.
Dengan itu, sama ada bersalah atau tidak, Najib setidak-tidaknya sudah ada failnya sendiri di SPRM. Tentunya tidak ramai pemimpin, termasuk yang berjawatan menteri sekali pun, yang ada sejarah dan rekod seperti itu. (SH 11/11/2015)

0

0

votes
Article Rating
Kongsikan artikel ini


TAWFIK TUN DR ISMAIL 'BUNUH' KESEDERHANAAN KUMPULAN G25

Siapa Tawfik Tun Dr. Ismail?
Selain umum mengenalinya sebagai anak bekas Timbalan Perdana Menteri kedua yang agak disanjung ramai, Tun Dr Ismail Abdul Rahman, Tawfik sebaliknya tidaklah begitu dikenali walaupun pernah menjadi Ahli Parlimen Sungai Benut selama sepenggal antara tahun 1986 hingga 1990.
Beliau barangkali dipilih sebagai calon untuk bertanding dalam pilihanraya untuk mengenang jasa dan sumbangan ayahnya atau kerana UMNO mahu melihat waris Tun Dr Ismail terus menyumbang untuk negara, tetapi sepertimana kata pepatah “kuah tidak selalunya tumpah ke nasi”, Tawfik gagal menyerlah sebagai pemimpin politik yang diharapkan mewarisi darah perjuangan ayahnya.
Di Parlimen, walaupun beliau agak ramah dan suka berbual, tetapi penonjolannya di dalam Dewan boleh dikira gagal sebagaimana harapan UMNO terhadapnya. Lantaran itu, beliau hanya dijadikan Ahli Parlimen selama sepenggal sahaja tanpa sebarang rekod yang boleh menyebabkan namanya dikenang.
Selepas itu, namanya tidak lagi pernah di sebut di mana-mana, bahkan jika orang berselisih bahu dengannya pun, barangkali ramai yang yang tidak mengetahuinya sebagai bekas Ahli Parlimen dan anak kepada Tun Dr Ismail yang disanjung itu.
Hanya baru-baru ini saja, apabila Tawfik bercakap mengenai banyak perkara dalam temubual dengan media sempena penerbitan sebuah buku mengenai bapanya, tiba-tiba namanya sebagai anak Tun Dr Ismail disebut semula.
Antara yang disentuhnya dalam temubual itu ialah mengenai kepimpinan Najib, hasil pertemuan dengan Muhyiddin dan Tun Mahathir, kekecewaan bapanya dengan pemerintahan semasa serta mencadangkan pemansuhan Jakim.
Diketahui juga beliau kini turut menganggotai Kumpulan G25, sebuah kumpulan pesara awam Melayu ternama yang non-partisan, berjuang untuk mengukuhkan institusi serta menggalakkan kesederhanaan dalam Islam.
Selama ini yang selalu tampil bercakap dengan media atau memberikan kenyataan mengenai G25 ialah bekas diplomat, Noor Farida Ariffin, tetapi nampaknya seminggu dua ini nama Tawfik lebih menonjol dikaitkan dengan kumpulan tersebut berbanding Noor Farida.
Walaupun selepas itu Kumpulan G25 ada mengeluarkan kenyataan bahawa pandangan Tawfik dalam temubual itu adalah pandangan peribadinya, kaitan beliau dengan kumpulan itu tentu sukar dikikis. Orang akan terus mengaitkan G25 dengan Tawfik, lebih-lebih lagi apabila bercakap mengenai Muhyiddin dan Tun Mahathir, beliau turut mengaitkan kumpulan pesara itu.
Beberapa pandangan dan luahan hati Tawfik dalam temubual itu jelas tidak sederhana, malah sedikit ultra dan ekstrem terutama mengenai cadangannya agar Jakim dimansuhkan dan menolak agar Najib yang banyak masalah daripada disingkirkan.
Apa masalah beliau dengan Jakim dan kenapa hanya jabatan berkaitan Islam itu saja yang menjadi sasarannya?
Apakah hanya kerana hal-hal jabatan itu berkaitan brandy, wiski dan anjing serta keinginan menjulang hak peribadi saja sudah memadai untuk mewajarkan Jakim dimansuhkan tanpa melihat peranan dan sumbangannya yang lebih besar kepada agama dan umat Islam?
Mengapa pula kewujudan banyak kementerian dan terlalu ramai menteri dalam kabinet Najib tidak ditegurnya? Bahkan, kenapa banyak hal lain yang lebih besar yang berlaku dalam negara tidak menjadi sasarannya?
Mengenai Najib yang dipercayainya masih boleh dikekalkan serta dalam masa yang sama tidak dapat mengenalpasti siapa benar dan siapa salah dalam kontroversi 1MDB serta derma RM2,600 juta, sekali lagi ternampak Tawfik semakin jauh daripada naluri kesederhanaannya.
Sukarkah difahami salah atau benar dalam kemelut 1MDB berlaku sehingga berlaku pemecatan, penyingkiran dan kacau ganggu di beberapa agensi penguatkuasa kerajaan?
Sukarkah juga ditimbang salah atau benarnya bila wang berbilion-bilion masuk ke dalam akaun peribadi seorang Perdana Menteri yang pada mulanya cuba dinafikan tetapi kemudian diakui setelah tidak mampu diselindungkan lagi?
Selain itu, hujah terbaru Tawfik bahawa lebih banyak wang lesap di zaman Tun Mahathir menjadi Perdana Menteri berbanding 1MDB, sebenarnya sudah pun dijawab oleh bekas Perdana Menteri itu sebelum ini dengan mengatakan semua yang berlaku ketika era pemerintahannya diketahui untung rugi serta ke mana perginya wang yang didakwa hilang itu.
Lebih dari itu, ketika wujud dakwaan kerugian dalam pelbagai projek yang diilham di era Tun Mahathir, tidak ada sama sekali tuduhan atau bukti mengenai kemasukan wang ke dalam akaun peribadinya sepertimana yang berlaku kepada Najib.
Dalam temubual yang sama juga, Tawfik turut menjangkakan jika masih hidup, bapanya tentu kecewa dengan pemerintahan yang ada sekarang kerana keadaan yang kucar kacir, hubungan kaum tergugat serta pemimpin lebih sibuk mempertahankan Perdana Menteri sahaja.
Jika begitu, kenapa Tawfik ingin menjadi sebahagian komponen yang turut mempertahankan Najib?
Apakah beliau sedar, Najib sebenarnya lebih dipertahankan kerana kepentingan peribadi dan bukannya untuk masa depan negara?
Di manakah sederhananya G25 melalui pendirian Tawfik untuk terus mengekalkan Najib yang dibelenggu isu 1MDB dan derma yang menjadi bualan seluruh dunia sedangkan dalam masa yang sama beliau juga yakin arwah ayahnya pasti turut sama kecewa dengan keadaan negara sekarang?
Sebagai bekas kakitangan awam yang berpengaruh, G25 mungkin boleh memainkan peranan baiknya untuk negara, tetapi penonjolan Tawfik tentang beberapa isu yang diperkatakannya, tidak dinafikan telah mencalar keyakinan ramai terhadap kesederhanaan kumpulan itu.
Malah, tidak mustahil ada yang beranggapan terselit sama unsur-unsur kepentingan peribadi dalam sesetengah anggota Kumpulan G25. (SH
12/11/2015)

0

0

votes
Article Rating
Kongsikan artikel ini


BEGINIKAH RUPA PEMIMPIN KITA?

Pendedahan pertama – Empat individu dalam Yayasan Pembangunan Ekonomi Islam ( YaPEIM), sebuah yayasan naungan kerajaan yang bertanggungjawab terhadap orang miskin dan anak-anak yatim, didakwa menerima pendapatan mencecah hampir RM2 juta setahun.
Mereka didakwa menerima gaji dan elaun yang tinggi itu melalui pelbagai jawatan dalam anak syarikat yang berada di bawah YaPEIM. Lebih menggerunkan, suami dan anak lelaki salah seorang “orang besar” dalam YaPEIM itu juga turut menerima habuan lumayan melalui pelbagai jawatan yang disandangnya.
Pengerusi YaPEIM didakwa menerima pendapatan bulanan berjumlah RM73,000.00 sebulan manakala timbalan pengerusinya bersama suami dan anak lelakinya dipercayai mengumpul pendapatan bulanan sebanyak RM81,700.00
Salah seorang daripada “orang besar”  YaPEIM terbabit adalah pemimpin Pergerakan Wanita UMNO di Kelantan.
Pendedahan kedua – Lawatan seorang menteri yang bertanggungjawab terhadap YaPEIM ke Amerika Syarikat pada 2014 yang didakwa menelan kos keseluruhan sebanyak RM410,978.00, juga dengan menggunakan wang yayasan tersebut.
Lawatan menteri yang turut disertai oleh isterinya itu turut diselitkan dengan acara membeli belah, bermain golf, makan malam dan pembelian cenderahati yang juga dibayar oleh YaPEIM.
Melalui invois yang diperolehi menunjukkan tiket pergi balik menteri terbabit dan isterinya saja berjumlah RM274,493.00.
Kedua-kedua pendedahan ini dibuat oleh Pusat Pemantauan dan Pendedahan Maklumat Kebangsaan atau NOW.
Sehingga ini, semua yang didakwa  dalam pendedahan NOW itu, sama ada menteri terbabit atau kedua-dua “orang besar”  dalam YaPEIM itu,  belum lagi memberi sebarang ulasan atau penjelasan mengenainya.
Tetapi isu ini telah menjadi perbualan hangat di seluruh negara dan jika betul semua pendedahan NOW itu, ia benar-benar memalukan agama, bangsa dan negara kita.
Ini kerana mereka yang didakwa itu bukan saja bergelar pemimpin, tetapi juga kerap melaungkan perjuangan membela Melayu dan kalimah-kalimah suci Al Quran turut jarang terlepas daripada pengucapan.
Terlihat juga kadang-kadang antaranya tampil dengan jubah, kopiah dan pakaian sopan menutup aurat.
Tetapi, kenapa nikmat duit dan dunia juga yang digilai?
Inikah rupa dan perangai mereka yang bergelar pemimpin yang kita ada?
Orang  miskin, anak yatim dan mereka yang dibela tak seberapa dapatnya, tapi yang sedia kaya tanpa segan-segan mengaut labanya.
Sudah masuk hari ketiga pendedahan ini dibuat, kenapa pihak yang berkenaan masih berdiam diri? (Terbaru – petang tadi Jamil Khir sudah tampil dengan penjelasannya dan menuntut permohonan maaf daripada NOW tetapi tidak menafikan pemergian dan perbelanjaannya ke Amerika Syarikat itu. Bagaimanapun Pengerusi dan Timbalan Pengerusi YaPEIM belum tampil lagi dengan penjelasan mereka).
Kenapa lambat sangat memberi jawapan jika pendedahan NOW itu tidak benar dan berupa fitnah belaka, bahkan boleh saja dibuat laporan polis atau dihantar surat saman untuk membersihkan nama?
Tapi kenapa semuanya tidak dilakukan?
Kenapa? Kenapa? Kenapa? (SH
13/11/015
)

0

0

votes
Article Rating
Kongsikan artikel ini


MUHYIDDIN TAK JADI DIPECAT?

Pulak? Sekejap tujuh, sekejap bukan tujuh…
Pening betullah dengan Setiausaha Agung UMNO, Tengku Adnan Tengku Mansor ini!!
Beliau sendiri yang dulu mengatakan ada tujuh pemimpin UMNO sedang disiasat dan akan diambil tindakan kerana kononnya parti sudah letih melayan pelbagai kenyataan mereka yang tidak sesuai di depan umum, hari ini lain pula cakapnya.
Siapa kata tujuh? Mungkin lebih…saya tidak tahu, katanya lagi.
Tidak pernah dalam sejarah, baik sebelum atau selepas diharamkan,  UMNO mempunyai Setiuasaha Agung yang merupakan ketua pentadbir parti yang suka cakap berbelit-belit dan berperangai sekalut ini.
Apakah dengan kenyataan ini bermakna lebih ramai ahli dan pemimpin UMNO akan diambil tindakan dalam mesyuarat MT akan datang nanti?
Siapa mereka?
Selain itu, Tengku Adnan juga mengatakan dakwaan bahawa Muhyiddin Yassin  akan dipecat menjelang Perhimpunan Agung UMNO ini hanyalah khabar angin semata-mata.
Saya tidak tahu siapa yang kata. Mungkin kamu dengar saja. Itu cuma desas-desus, tambahnya lagi.
Benarkah kenyataan terbaru Tengku Adnan ini?
Soalnya, adakah hanya Muhyiddin yang tidak dipecat dan terlepas daripada tindakan?
Bagaimana pula dengan Tun Mahathir Mohamad, Shafie Apdal dan yang lain-lain, apakah mereka turut tidak diambil tindakan dan dibebaskan sama?
Atau hanya Muhyiddin yang terlepas, tetapi yang lain-lain tetap dikenakan tindakan?
Dalam masa yang sama, apakah  jika tiada tindakan terhadap Muhyiddin, beliau masih diberi peluang untuk merasmikan Perhimpunan Agung Wanita, Pemuda dan Puteri pada 9 Disember nanti?
Begitu juga, apakah dengan tiadanya tindakan itu, Muhyiddin selaku Timbalan Presiden masih berpeluang berucap di majlis penggulungan Perhimpunan Agung UMNO yang akan berlangsung 10 hingga 12 Disember?
Atau, barangkali hanya tindakan pemecatan atau penggantungan yang tidak diambil, tetapi peranan Muhyiddin sebagai pemimpin nombor dua dalam parti dan di Perhimpunan Agung UMNO tetap akan dikekang dan dimangsakan? (SH 13/11/2015)

0

0

votes
Article Rating
Kongsikan artikel ini


PECAT SEGERA 'ORANG BESAR' YaPEIM

Sehingga ini hanya Jamil Khir Baharom saja tampil dengan penjelasan mengenai dakwaan terhadapnya berkaitan YaPEIM. Itupun beliau tidak menafikan mengenai pemergian dan kos perbelanjaannya bersama isteri dalam lawatan ke Amerika Syarikat itu, tetapi hanya ingin menunjukkan kewajarannya berkaitan lawatan itu.
Wajar atau tidak wang YaPEIM dibelanjakan untuk seorang menteri dan isteri bagi tujuan itu terserahlah kepada kita menilainya. Tetapi masih kedengaran banyak pro dan kontranya di sana sini.
Bagaimanapun, dua “orang besar”  YaPEIM yang didakwa meraih pendapatan lumayan melalui yayasan itu masih lagi berdiam diri dan gagal memberikan sebarang penjelasan meskipun nama mereka sudah pun disebut dan menjadi perbualan secara meluas serta dakwaan terhadap mereka juga sudah dibuat berhari-hari lamanya.
Kenapa mereka masih berdiam diri?
Dalam hal ini, untuk mengembalikan keyakinan ramai terhadap YaPEIM, terutamanya mereka yang melakukan sumbangan bulanan melalui potongan gaji dengan niat untuk menyumbang kepada anak-anak yatim dan orang miskin, sesuatu hendaklah segera dilakukan oleh pihak kerajaan.
Ramai yang meluahkan keinginan untuk membatalkan potongan gaji mereka dengan YaPEIM, ia bukan saja boleh dilihat melalui luahan pembaca dalam blog ini, bahkan ramai rakan-rakan saya di luar juga menzahirkan keinginan yang sama.
Mereka rata-rata tidak ingin dan berasa tidak ikhlas lagi menyumbang kepada YaPEIM berikutan pendedahan ada “orang besarnya”  didapati meraih pendapatan bulanan yang begitu lumayan sehingga anak dan suami juga “tumpang sekaki” dengan yayasan itu.
Soalnya wajarkah  sebuah yayasan yang tujuan utamanya untuk membantu orang miskin dan anak yatim memberi ganjaran yang terlalu  lumayan kepada orang-orang tertentu?
Apakah YaPEIM tiada kawalan dari segi peraturan dan kewangan sehingga anak dan suami orang tertentu begitu mudah menjadi mewah melalui dana untuk orang miskin dan anak-anak yatim?
Dengan ini, jika kerajaan benar-benar jujur untuk mengembalikan peranan YaPEIM, sesuai dengan tujuan ia ditubuhkan, maka sewajarnya “orang besar”  yang dikaitkan menerima ganjaran lumayan itu dipecat dengan segera.
Mereka bukan saja perlu digantikan dengan orang lain, bahkan sistem gaji dan elaun yang lebih munasabah haruslah diperkenalkan di masa depan. Anak, isteri atau suami seseorang yang terlibat dengan yayasan itu tidak seharusnya dibenarkan bebas meraih sebarang laba.
Berpada-padalah diberikan gaji dan elaun jika atas nama orang miskin, anak-anak yatim serta sumbangan orangramai.
Jika tidak, selagi itulah YaPEIM akan terus dibelenggu dengan krisis keyakinan di kalangan orangramai serta dalam masa yang sama mencemarkan nama Islam, anak yatim dan orang miskin yang seolah-olah begitu mudah dikelabukan untuk kepentigan peribadi orang-orang tertentu.
Dalam jawapan Jamil Khir semalam, sayang sekali kerana beliau langsung tidak menjawab mengenai gaji dan elaun “orang besar” YaPEIM itu, sebaliknya hanya mempertahankan dirinya berkaitan lawatan ke Amerika Syarikat sahaja.
Oleh itu, kerajaan sendiri, sama ada melalui Najib Razak atau Zahid Hamidi, harus mengambil tanggungjawab segera memutuskan mengenai kedudukan orang besar YaPEIM yang secara umumnya telah membawa lumpur dan kekotoran yang memalukan itu.
Pecat dan gantikan mereka dengan segera. (SH 14/11/2015)

0

0

votes
Article Rating
Kongsikan artikel ini


APA LAGI…SAMANLAH!!

Pengarah Pusat Pemantauan dan Pendedahan Maklumat Kebangsaan atau NOW, Akmal Nasir memutuskan tidak akan meminta maaf atau menarik balik pendedahannya mengenai pemergian Menteri di Jabatan Perdana Menteri, Jamil Khir Baharom ke Amerika Syarikat yang didakwa menggunakan wang YaPEIM.
Dengan ini, desakan Jamil Khir semalam yang memberi tempoh selama 24 jam kepada Akmal untuk menarik balik dakwaannya atau berdepan tindakan undang-undang, sudah pun terjawab dengan sendirinya.
Kini segala-galanya terserah kepada Jamil Khir untuk tindakan seterusnya.
Esok hari Ahad dan lusa hari Isnin, maka sepatutnya tindakan undang-undang terhadap Akmal Nasir sudah boleh dimulakan tanpa ada alasan lagi.
Jangan pula tunggu hari Selasa, Rabu, Khamis, minggu seterusnya atau bulan depan untuk tindakan mahkamah itu.
Atau jangan juga cuba menghantar surat penjelasan lain lagi kepada Akmal sebelum saman mahu diteruskan atau sebaliknya.
Cukuplah hanya Najib Razak yang berbuat demikian.
Ruang alasan atau helah sudah pun tertutup dan kata-kata yang sesuai buat Jamil Khir hanyalah – tunggu apa lagi…samanlah!!(SH 14/11/2015)

0

0

votes
Article Rating
Kongsikan artikel ini


HMMMMM….

Saya menerima kiriman poster ini lewat malam tadi daripada seorang rakan. Program ini masih jauh lagi iaitu pertengahan Disember nanti tetapi sudah boleh dibayangkan bersamanya Najib Razak dan Hadi Awang dalam program itu pasti membuatkan media arus perdana meriah dengan laporannya.
Apakah ini tanda-tanda cempedak akan jadi nangka? (SH 16/11/2015)

0

0

votes
Article Rating
Kongsikan artikel ini


HUSAM TAK SEPATUTNYA TERUS BABIT ISTERI DALAM SUMPAH POLITIKNYA

Walaupun kita mungkin dapat memahami mengapa bekas Naib Presiden Pas, Husam Musa sanggup bersumpah mentalak isterinya bagi membuktikan kebenaran dakwaannya mengenai penubuhan kerajaan campuran parti itu dengan UMNO melalui usaha Hadi Awang sendiri, tindakan beliau tetap merupakan sesuatu yang tidak sewajarnya.
Kalau pun ingin menunjukkan dakwaannya itu bukan main-main dan seolah-olah Hadi Awang mengkhianati perjuangan Pas, apakah bersumpah melibatkan isteri sendiri merupakan sesuatu yang seharusnya terus dilakukan?
Kenapa asyik-asyik isteri yang dijadikan gadaian dan galang ganti untuk menunjukkan kehebatan perjuangan?
Bukankah sebagai pemimpin progresif dalam Pas, Husam sepatutnya cuba menghapuskan budaya sumpah sebegitu rupa memandangkan  bekas pemimpin kumpulan itu yang kini menyertai Amanah sudah membuang jauh dan tidak mengiktiraf amalan itu?
Tidak adakah perkara lain, selain isteri sendiri yang boleh dijadikan sandaran jika ingin bersumpah berkaitan politik?
Kenapa tidak bersumpah seperti menyerahkan sebahagian harta atau kereta kepada masjid, rumah kebajikan atau seumpamanya yang jelas hanya membabitkan diri sendiri saja?
Sebelum ini, semua wakil rakyat Pas diwajibkan bersumpah baiah ketika bertanding dalam pilihanraya dengan di Kelantan paling menjadi perbualan kerana menjadikan syarat akan menceraikan isteri masing-masing dengan talak tiga sekiranya meninggalkan perjuangan parti itu atau menyertai parti lain.
Isu baiah ini secara umumnya telah diperkatakan secara meluas dalam masyarakat dan rata-rata menganggap ianya tidak wajar sama sekali dan seolah-olah menjadikan isteri masing-masing sebagai barang gadaian dalam perjuangan sedangkan mereka tidak terlibat atau tidak seharusnya terbeban memikul keputusan politik yang dibuat oleh suami.
Dalam isu perpecahan Pas dengan Amanah baru-baru ini, isu baiah  ini timbul kembali berikutan beberapa pemimpin Pas tetap bertegas untuk menyertai Amanah sebagai wadah baru perjuangan mereka.
Pemimpin Pas di luar Kelantan yang berbaiah seperti haram menikmati gaji dan elaun jika meninggalkan parti itu telah pun menebusnya dengan antaranya memberi makan kepada anak-anak yatim dan sebagainya, manakala mereka di Kelantan yang terlibat dengan baiah talak tiga isteri pula, masing-masing tampil dengan mengatakan ianya tidak semestinya dipatuhi.
Antaranya dengan bersandarkan hujah bahawa baiah itu dilakukan tidak sepenuhnya dengan kerelaan, mengatakan ada toleransi boleh memilih yang lebih ringan atau kurang mudaratnya daripada talak tiga itu serta ada juga yang menyerahkannya kepada Allah yang lebih mengetahui untuk menentukan segala-galanya.
Kini isu baiah dalam Pas boleh dikatakan sudah berlalu. Yang kekal dengan Pas mungkin marah dan mengata macam-macam terhadap mereka yang melanggarnya untuk menyertai Amanah, tetapi yang ingin  keluar Pas tetap juga berbuat demikian bersandarkan hujah dan keyakinan masing-masing.
Maka, apabila Husam membangkitkan kembali perkara itu dengan cuba menjadikan talak isteri sebagai gadaian sumpahnya, apakah beliau sebenarnya bertujuan mahu menghidupsegarkan kembali amalan tersebut?
Tidak bolehkah Husam,  untuk meyakinkan rakyat mengenai dakwaan kerajaan campuran UMNO dengan Pas yang melibatkan Hadi Awang itu jika ia dibuat tanpa melibatkan sumpah, apatah lagi dengan menjadikan isteri sendiri sebagai tukar gantinya?
Tidak bolehkah  sekadar ditampilkan bukti-bukti sahaja untuk menunjukkan benarnya sesuatu dakwaan itu?
Lebih dari itu, adakah tindakan terbaru Husam ini bermaksud mahu mencabar Hadi Awang agar berani bersumpah mentalak isterinya juga jika ingin menafikan dakwaan kerajaan campuran itu?
Tetapi yang tidak baiknya, mungkin ada pula yang berandaian, kalau baiah talak tiga terhadap isteri oleh beberapa pemimpin Pas sebelum ini pun boleh diengkari, apakah ini bermakna sumpah talak isteri oleh Husam ini juga boleh tidak bernilai apa-apa akhirnya?
Akhirnya, agama juga yang tercemar kerana sumpah politik itu.  (SH 15/11/2015)

0

0

votes
Article Rating
Kongsikan artikel ini